text:
lunedì 28 febbraio 2011
6.3.2011: ANTIFASSISCJ E PARTIGJANS A SACILET
UNE BUTEGHE CUNTUN BARCON SUL MONT: 1 LA BOLIVIE
Barcons sul Mont : 1/Le Bolivie
Esperiencis di viaç, fotos, contis, testemoneancis......
Conclusion dal incuintri cuntune degustazion gratuite di prodots dal Cumierç Just
PALASSÔL: IL TAI DAI TEIS DAL VICE E LA MOZION DI SFIDUCJE (RITIRADE) DE ASSESSORE
No stait a straçâ flât e timp par domandâi a Bordin se al esist cualchi probleme: o podaressis stâ sigûrs che a us rispuindarès: "la maggioranza non è mai stata così compatta". Sigh!
domenica 27 febbraio 2011
IL PRESIDENT DAL CONSEI AL TACHE LA SCUELE PUBLICHE: DIFINDÌNLE
27 DI FEVRÂR 1511 - 27 FEVRÂR 2011
venerdì 25 febbraio 2011
IL PD DI ÇARVIGNAN E LA SCUELE: "NO UN DI MANCUL"
Relatôrs:
- Margherita Hack, astrofisiche e professore emerite de Universitât di Triest
- Fiorino Tessaro, docent de Universitât Ca’ Foscari di Vignesie
- Aldo Durì, dirigjent scolastic dal ISIS Malignani 2000
- Laurino Nardin, dirigjent scolastic te scuele secondarie di prin grât di Çarvignan – Flumisel - Aquilee
- Francesco Contin, student universitari
giovedì 24 febbraio 2011
PALAÇÛL: ELEZIONS COMUNÂLS 2011
Sedi tal Messaggero Veneto che tal Gazzettino e vegnin ripuartadis vôs di fastidis e divisions intal cjamp dal centri drete li che la tierce candidature dal leghist Bordin no i garbe masse ai aleâts (fin cumò) dal Pdl. In efiets in chescj agns lis vueris e i dispiets (plui o mancul latentis e in cualchi câs ancje masse evidentis) dentri de aministrazion e son simpri stadis e intal partît di maiorance de coalizion (atuâl) di centri drete al somee che cheste volte, daspò di dîs agns di domini de Leghe, si intindi finalmentri cambiâ.
Intant di che altre bande Manuela Romano sul Messaggero di îr e pant la decision di candidâsi par guidâ un progjet civic alternatîf che al ponte al protagonisim de comunitât e a recuperâ identitât e coesion sociâl.
VINARS SI PRESENTE LA FATORIE SOCIÂL A VOLPARES
Ve ca il program:
11.00 Introduzion: Guido Rumiz, Aministradôr delegât di Ersagricola Spa e salûts des autoritâts
11.30 Presentazion dal progjet:
G. Marco Campeotto – Le inclusion sociâl jenfri lis oportunitâts locâls e la dignitât des personis
Oriana Chiarparin – Promozion de salût e dai procès di cure
Luca Fontana – De agriculture ae economie sociâl: meti adun rêts e personis pal disvilup dal teritori
Alberto Grizzo – Agriculture sociâl par un welfare sostignibil
27 DI FEVRÂR: LA ZORNADE FURLANE DAI DIRITS A ONDE FURLANE
500 agns indaûr, ai 27 di Fevrâr dal 1511, si invià il riviel plui grant de storie furlane. Dâts dongje in bandis di vuerilie, i contadins a derin l’assalt e a brusarin i cjistiei e i palaçs de nobiltât ator par dute la Patrie dal Friûl. La insurezion e judà a infuartî la cussience des comunitâts rurâls furlanis che, contrari di ce che cualchidun al va dilunc a contâ, no jerin pipinots mugnestris tes mans dai sorestants di in chê volte, ma sogjets impegnâts intune lungje lote par difindi i lôr dirits. Par chest si à sielzût la date dai 27 di Fevrâr par celebrâ la Zornade Furlane dai Dirits. Zaromai di un pôcs di agns, Radio Onde Furlane, cu la poie dal Comitât 482, e celebre cheste Zornade cuntune programazion speciâl che e à chê di stiçâ la riflession sui dirits dai furlans e su lis bataiis inviadis par difindiju. Cun di plui, intal inovâl pai 500 agns dal riviel, a dâ une man pe iniziative e sarà ancje la Associazion 1511. Si trate dal ultin sfuarç che la storiche emitente furlane e fâs prime di une riduzion gruesse de sô programazion, che e jentrarà in vore cui 28 di Fevrâr. Une decision leade al tai pesant di risorsis pe lenghe furlane che la aministrazion regjonâl e à metût in at pal secont an di file e che za cul prin di Fevrâr e à obleât Onde Furlane a cjapâ la strade de casse integrazion pai siei dipendents. Dut câs la voie di lotâ par tignî in pîts cheste esperience e reste fuarte e si vûl marcâle ancje cu la iniziative de Zornade Furlane dai Dirits. La jentrade de Zornade, a tacâ des 8 e mieze, e sarà curade dal diretôr de Radio, Mauro Missana, e dal puartevôs dal president de Associazion 1511, Carli Pup. Simpri vie pe buinore, di 10 e mieze indenant, si fasarà il pont sul stât dai dirits linguistics e nazionâi dai furlans e di chês altris comunitâts minorizadis dal Friûl in gracie des intervistis cun Donato Toffoli (Comitât Tecnic Sientific de ARLeF), Luigia Negro (presidente provinciâl de SKGZ) e Lucia Protto (presidente dal circul culturâl “F. Schneider” di Sauris). La part de programazion dedicade ai aprofondiments storics e sarà svilupade su doi moments diferents: a 9 di buinore une analisi sul riviel e su lis sôs lidrîs cul professôr Furio Bianco de Universitât dal Friûl e cu la professore Donata Degrassi de Universitât di Triest; e po, a 3 dopomisdì, une leture storiche sul argoment. A misdì Mauro Missana e Paolo Cantarutti a metaran adun un speciâl dal “Ce fâ” dut dedicât ai apontaments in program sul teritori pai 500 agns dal riviel de Joibe Grasse. A misdì e mieç e larà in onde une trasmission par fâ il pont su la situazion de politiche linguistiche regjonâl, massime par chel che al tocje l’azerament pal secont an di file des risorsis pai programs radiotelevisîfs par furlan: une des resons che a àn obleât a meti in at la casse integrazion ancje a Onde Furlane e a taiâ in maniere marcade la sô programazion. Di chest a fevelaran Mauro Missana, Paolo Cantarutti, Lorenzo Fabbro e Guglielmo Pitzalis e altris ospits. Vie pal dopomisdì, invezit, di 3 e mieze indenant, a laran in onde i aprofondiments su dirits specifics. Si fevelarà di lavôr cun Gianpaolo Roccasalva (segretari regjonâl de FIOM), difese dal teritori cun Paolo De Toni (rapresentant storic dal ambientalisim furlan), autoguvier cun Giorgio Cavallo (president regjonâl di Legambiente e ex aministradôr), e tutele dal ambient cun Roberto Pizzutti (segretari regjonâl dal WWF). Ai 27 di Fevrâr ancje la programazion musicâl di Onde Furlane e sarà speciâl cul miôr de musiche furlane e di altris nazionalitâts minorizadis, e cu la trasmission di pueste curade di Mojra B (in onde la matine a 9 e mieze e po in repliche tal dopomisdì a 5 e mieze). Su la programazion a àn po lavorât tant che condutôrs Piero Cargnelutti, Isabelle Grattoni e Enrico Turloni; Barbara Minen pes leturis e Francesca Lionetti pe regjie. Buine scolte e buine Zornade Furlane dai Dirits a ducj.
martedì 22 febbraio 2011
FRIÛL GJAVE DAL NORD-EST?
domenica 20 febbraio 2011
IL BOSC E IL FLUM E SON DI DUCJ!
IL BOSCO BRUSSA E IL FIUME STELLA SONO DI TUTTI!
La fine del secondo mandato del sindaco Bordin non solo consegna ai palazzolesi un paese in crisi di identità e di coesione sociale, un bilancio che è un’arida lista di opere pubbliche che hanno lasciato irrisolti i problemi maggiori e che rappresenta l’incapacità conclamata di disegnare un progetto per la comunità, per le persone e per il territorio. Sono stati anni difficili anche per quanto riguada le politiche ambientali. Tra le decisoni più clamorose e più avversate dalla popolazione ci fu quella di adottare nel 2008 una variante sul fotovoltaico in zone agricole che individuava puntualmente un’insediamento di 50 ettari di pannelli nei terreni del Bosco Brussa, l’area comunale nella quale dagli anni ’80 è in atto uno straordinario progetto di ripiantumazione e recupero ambientale. Un bosco di pannelli nel bosco! Una decisone presa senza coinvolgere la popolazione seppur in presenza di vincoli ambientali (è una zona di rilevante importanza ambientale) e soggetta ad usi civici. Dopo mesi di battaglie portate avanti dall’opposizione e da un comitato di cittadini (www.boscobrussa.splinder.com) la variante 46 venne clamorosamente ritirata nel luglio 2009 e sostituita con la variante 49 la quale sostituiva il sito del bosco con quello delle ex-caserme, come da noi proposto, e consentiva insediamenti di parchi fotovoltaici in una zonizzazione ben definita, con limitazioni di superfice e solo in assenza di vincoli ambientali e paesaggistici. Con la variante 49, approvata all’unanimità, il comune si è dato delle regole delle quali, solo un anno dopo, intende bellamente infischiarsi secondo la filosofia che “bisogna sempre venire incontro agli imprenditori”. Durante l’ultimo consiglio comunale è stata votata una nuova variante, la 54, per consentire l’insediamento di un parco fotovoltaico di 10 ettari, fuori dalla zonizzazione precedentemente stabilita ed in presenza di un vincolo paesaggistico che si intende eliminare. Al di là del merito del caso specifico (e delle perplessità sul proliferare esagerato di parchi fotovoltaici in zone agricole che non abbiamo solo noi ma anche associazioni ambientaliste e di agricoltori) pensiamo che se ci si dà delle regole poi bisogna rispettarle e non metterle in discussione ogni volta che si presenta “un imprenditore” al quale “andare incontro”. Con tale precedente per ogni richiesta che verrà presentata al di fuori delle norme si dovrà predisporre una nuova variante? Ma la decisione più grave, assunta nello stesso consiglio comunale è quella legata alle direttive per il via libera alla predisposizione di una variante che consentirebbe l’ampliamento (il raddoppio) dell’unica darsena di un privato sul fiume Stella. Lo scorso mese di luglio, anche mediante un’interrogazione, avevamo segnalato che dai rilievi effettuati da Goletta Verde le acque del nostro fiume erano risultate “gravemente inquinate” ed avevamo chiesto di attivarsi all’amministrazione comunale per affrontare la problematica. Non è stato fatto nulla. E’ evidente che il raddoppio della darsena (tra l’altro di proprietà privata) comporterebbe un aumento di problemi sicuramente superiori ai benefici (naturalmente parliamo di benefici pubblici, che stentiamo a vedere). Modifiche idrauliche ed ambientali in un ambiente precario e delicato, aumento del traffico e dell’inquinamento ecc… Il fiume Stella (uno splendido fiume, dalle risorgive alle foci, protette dalla convenzione di Ramsar) dovrebbe essere opportunamente valorizzato ma soprattutto tutelato lungo tutta la sua asta. Gli amministratori palazzolesi invece di rilanciare l’idea del parco dello Stella assieme agli altri comuni per stabilire regole ed ambiti di tutela e valorizzazione (per l’ambiente ed anche per l’economia) accettano il raddoppio delle darsene private! Il fiume Stella è patrimonio di tutti non dei privati! L’assessore all’ambiente Pizzali, da noi interpellata, ha proposto un rinvio della decisione stante le motivazioni apportate al dibattito dal gruppo di minoranza ma, soprattutto, per l’importanza della questione, perché lo Stella è parte integrante della nostra vita, della nostra identità. La sua proposta non solo non è stata presa in considerazione dal sindaco ma le sue parole sono state oggetto di dileggio da parte della maggioranza. E’ chiaro che per quanto ci riguarda, visto che crediamo fermamente che il ruolo degli amministratori sia non solo “venire incontro ai privati” ma anche stabilire regole e far rispettare l’ambiente e l’interesse pubblico, abbiamo sin d’ora espresso contrarietà al progetto e ci batteremo con ogni mezzo in difesa del fiume Stella, consapevoli che dalla difesa delle nostre acque, dei nostri boschi, del paesaggio e della nostra storia che dipenderà anche il nostro benessere ed il nostro futuro.
Palazzolo dello Stella, 20.02.2011
Gruppo Consiliare Partito Democratico
sabato 19 febbraio 2011
VUÊ DI BUINORE A MUZANE: BERLUSCON VÂ A CJASE, CENT DI PLUI .....
A TRIEST CUARTE FIESTE DE “DECRESCITA FELICE”
Frache sul manifest par lei miôr il program complet.
venerdì 18 febbraio 2011
TIERCE CENE PARTIGJANE DE BASSE
giovedì 17 febbraio 2011
IL CONSEI COMUNÂL DI MUÇANE AL DOMANDE SCLARIMENTS SUL PROGJET DE TAV
CONVOCADE LA ASSEMBLEE REGJONÂL DAL PD A TUMIEÇ
Ve ca l'ordin dal dì:
- Comunicazions dal Segretari Provinciâl
- Intervent dal Conseîr Regjonâl Franco Iacop sul teme "Riunion e semplificazion dal ordenament locâl in teritori di mont. Istituzion des unions dai Comuns di mont"
- Dibatit e racuelte osservazions e propuestis
- Conclusions dal Segretari Provinciâl
mercoledì 16 febbraio 2011
L’AQUILA: E COVENTE UNE LEÇ PE RICOSTRUZION
BÊATS CHEI CHE E AN FAM E SÊT DI JUSTIZIE: STORIIS DI MAFIE E ANTIMAFIE A ÇUIAN
Salût di Augusto Failutti, president dal Centri Balducci
Introduzion e coordenament di Pierluigi Di Piazza, responsabil dal Centri Balducci e Gianpaolo Carbonetto, gjornalist
Intervents di Antonio Ingroia, procuradôr distretuâl antimafie a Palermo e Francesco Zinzone, referent di Libera-Udin
Dibatit e, daspò des conclusions, moment conviviâl
lunedì 14 febbraio 2011
INCUINTRI PUBLIC SUL PLAN REGOLADÔR A TISANE
I AIRONS DI VALLE GROTARI
domenica 13 febbraio 2011
13.02.2011 - PALAÇÛL E UDIN: SE NO CUMO’ CUANT?
Palaçûl - 13.02.2011 "Se no cumò cuant?"
Udin - 13.02.2011 "Se no cumò cuant?"
Udin - 13.02.2011 "Se no cumò cuant?"
un grazie pes fotos a Rossano Mastrangelo.
IL MONT AL CAMBIE. LA REGJON E JE FERME. LIS PROPUESTIS DAL PD
Introduzion:
Vincenzo Martines - Coordenadôr conference di program dal PD
Relazion di:
Giorgio Brandolin - Conseîr regjonâl membri de comission traspuarts in consei regjonâl
Conclusions:
on. Debora Serracchiani - Segretarie regjonâl PD
Si proviodin intervents di aministradôrs locâi e rapresentants dal mont de economie regjonâl.
sabato 12 febbraio 2011
PAR PALASSÔL, DOME PAR PALASSÔL
Ca sot le opinion dal grup di minorance dal Pd in consei comunâl: e je rivade la ore di voltâ pagjine, al covente un progjet civic e inclusîf, par recuperâ il sens di comunitât. Un progjet par Palassôl, dome par Palassôl.
Il sindaco Bordin è un disco rotto. Incapace di “guardare” alla comunità con occhi diversi da quelli della “gestione manageriale” (sono parole sue) che ci consegna, dopo dieci anni di amministrazione, un paese in forte difficoltà per quanto riguarda il senso di identità, la coesione sociale, la qualità dei servizi e della vita delle persone. Incapace di elaborare un progetto per la comunità, che guardi al medio e lungo periodo e non alla gestione dell’ordinario, che sappia leggere e farsi carico dei bisogni delle persone, delle relazioni e delle idee che necessitano per lo sviluppo del territorio. Il sindaco leghista Bordin ha iniziato la sua campagna elettorale nell’unico modo che conosce ripetendo all’infinito la litania dell’elenco di opere pubbliche (alcune importanti, altre meno, alcune utili, altre meno) che l’amministrazione ha realizzato in dieci lunghi anni. Appunto, in dieci anni tutte le amministrazioni pubbliche realizzano una serie di opere pubbliche, ci mancherebbe altro che non avessero realizzato neppure quelle! Dieci anni sono un periodo lungo nel quale si può fare sicuramente un bilancio degli effetti di positivi o negativi di un governo. A Palazzolo dopo dieci anni di amministrazione Bordin la qualità della vita dei cittadini è aumentata o diminuita? Dieci anni fa la priorità era la coesione sociale, la prevenzione del disagio e la realizzazione di “spazi” per la cultura ed il sociale, per progettare nuovi e migliori servizi, nuove opportunità. Nulla è stato realizzato, abbiamo perso dieci anni ed i problemi sono aumentati a dismisura. C’è un progetto, un’idea di comunità, che ha improntato l’azione politico amministrativa? In dieci anni quali sono state le iniziative di Bordin per far crescere non solo Palazzolo ma il territorio? Quali le relazioni amministrative con gli altri comuni, quali sinergie, quali progetti di area vasta, quale valorizzazione turistico ambientale del fiume Stella? Nulla, nulla, nulla. Per quanto riguarda l’ambiente se non ci fosse stata la battaglia dei cittadini e dell’opposizione che li ha costretti a ritirare una variante urbanistica già adottata avrebbero sacrificato anche il Bosco Brussa! In piena crisi anche economica Bordin (che ha introdotto un’addizionale Irpef che toglie dalle tasche dei cittadini 150.000 euro all’anno) ha anche realizzato tra le “opere” il restailing del suo ufficio e della sala giunta per la modica cifra di oltre 30.000 euro. La “gestione manageriale” prevede anche la scarsa presenza del sindaco in comune, i telefonini, una giunta esagerata di cinque (e per un lungo periodo anche sei) assessori che serve solo a tenere in piedi una coalizione che si basa solo sulla spartizione delle poltrone. Le invidie, le divisioni e dispetti si sono susseguiti all’interno della maggioranza per tutti questi anni, più o meno visibili, e continuano anche ora con il sindaco disponibile a fare figuracce ed a subire ricatti di ogni genere pur di mantenere il suo posto e con due o tre assessori che lo liquiderebbero volentieri ma non hanno il coraggio di rompere il giocattolo e si accontentano dello strapuntino. Noi riteniamo che per Palazzolo sia veramente ora di voltare pagina: il nostro gruppo consiliare e le forze che lo hanno sostenuto ritengono che sia prioritario recuperare la coesione sociale all’interno della comunità, uscire da logiche di contrapposizione politica e visioni limitate e di parte, coinvolgere le forze migliori del nostro paese nell’elaborazione di un progetto che abbia al centro solo Palazzolo ed i palazzolesi e sappia porsi l’obbiettivo di migliorare i servizi, la gestione del territorio e la vita delle persone che lo abitano; le nostre competenze e la nostra esperienza saranno a disposizione di tutti quelli che vorranno, attraverso la partecipazione ad un percorso aperto e civico, costruire un’alternativa all’attuale maggioranza Lega-Pdl. Per Palazzolo, solo per Palazzolo.
CONVOCÂT IL CONSEI COMUNÂL DI PALAÇÛL PAR JOIBE AI 17 DI FEVRÂR 2011
Ve ca l'ordin dal dì:
1) Leture e aprovazion verbâi de sentade dal 23.12.2010, dal n° 53 al n° 62;
2) Comunicazion – ai sens dal art. 7 dal Regolament di Contabilitât – de delibare di Zonte n. 139 dal 21.12.2010 “Prelevament dal font di riserve”;
3) Leç Regjonâl 31.05.2002, n° 14, art. 7 – Aprovazion dal Program Trienâl 2011 – 2013 e Anuâl 2011 des Oparis Publichis;
4) Ricognizion des proprietâts comunâls cun pussibilitât di alienazion, ai sens dal art. 58 dal D.L. n. 112/2008 convertît cun modifichis de Leç n. 133/2008 – An 2011;
5) Conferme alicuotis ICI pal an 2011;
6) Adizionâl Comunâl IRPEF – Conferme de alicuote pal 2011;
7) Belanç di Prevision pal esercizi 2011 indotât dal Belanç plurienâl 2011/2013 e de Relazion Previsionâl e Programatiche. Esam e aprovazion;
8) Modifiche Regolament di Contabilitât aprovât cun at consiliâr n. 54/2005;
9) CSR Basse Furlane S.p.A e NET S.p.A. e. – Aprovazion progjet di fusion;
10) Aprovazion Variante n. 52 al PRGC, ai sens de L.R. n. 5/2007 e, s.m.i. – Modifichis aes normis tecnichis di atuazion ae zonizazion di plan e cambiament dal Titul II des NTA;
11) Aprovazion Variante n. 53 al PRGC, ai sens de L.R. n. 5/2007 e, s.m.i. – Modifichis aes normis tecnichis di atuazion ae zonizazion di plan cun riferiment ae sot zone H.3.1.3.;
12) Aprovazion Variante n. 54 al PRGC, ai sens de L.R. n. 5/2007 e, s.m.i. – Modifichis aes normis tecnichis di atuazion ae zonizazion di plan cun riferiment ae instalazion di implants pe produzion di energjie eletriche a conversion fotovoltaiche intal teritori comunâl;
13) Diretivis pe predisposizion di une Variante al P.R.G.C. ai sens dal art. 63-bis de L.R. n. 5/2007 E, S.M.I. – Ampliament darsene Puart Titano;
14) Convenzion jenfri i Comuns di Palaçûl, Cjarlins, Maran, Muçane e Prissinins pal servizi in forme associade dal traspuart dai arlêfs des scuelis dal oblic e des scuelis maternis. Aprovazion;
15) Comunicazions dal sindic, conseîrs e assessôrs.
giovedì 10 febbraio 2011
LA CORT COSTITUZIONÂL E LIS LEÇS DAL CENTRI-DRETE IN FRIÛL: GNOVE FERMADE SUL WELFARE FRIULPADAN
Partant la leç regjonâl dal Friûl Vignesie Julie che e escludeve i citadins extracomunitaris dal sisteme integrât dai servizis sociâi e che e proviodeve sedi pai comunitaris sedi pai talians la cundizion di residence di almancul 36 mês e je ilegjitime.
mercoledì 9 febbraio 2011
1000 AGNS DI BEVI E MANGJÂ INTAI DOCUMENTS SCRITS DE NESTRE STORIE
Intervents dai autôrs e presentazion di Piero Villotta, gjornalist.
SE NO CUMO' CUANT?
PROGJET SNAIT: FRIÛL-ARGJENTINE, I FRUTS PROTAGONISCJ DAL CAMBIAMENT
SECONDE RIUNION DE CONFERENCE DES FEMINIS DAL PARTÎT DEMOCRATIC
Ve ca l'ordin dal dì:
- Presentazion des candidaturis a Coordenadore de Conference des feminis dal Pd dal Friûl Vignesie Julie
- Elezion de Coordenadore de Conference des feminis dal Pd dal Friûl Vignesie Julie
- Presentazion des delegadis dal Pd dal Friûl Vignesie Julie ae Conference Nazionâl des feminis dal Pd
- Preparazion document programatic
sabato 5 febbraio 2011
1511-2011 DIRITS DINEÂTS FÛCS IMPIÂTS
Le Associazion 1511 e à chê di fâ cognossi il riviel popolâr furlan de Joibe Grasse dal 1511 e altris episodis di ribelisim che a àn segnât la storie dal Friûl e, di chê strade, di stiçâ la riflession su la influence che a àn vût o che a puedin vê pe identitât furlane.
TESTAMENT BIOLOGJIC - LIBARS DI SIELZI
Intervents di
Prof. Furio Honsell - Sindic di Udin
Prof. Aristide Paci - President ONAOSI
Dot.re Annalisa Silvestro - Presidente Federazion Nazionâl Coleç Infermîrs
Prof. Maurizio Mori – Prof. Ordenari di Bioetiche, Universitât di Turin
Prof. Demetrio Neri - Prof. Ordenari di Bioetiche, Universitât di Messine e Component dal Comitât Nazionâl di Bioetiche
Prof. Sergio Bartolommei - Docent di Bioetiche, Universitât di Pise
Prof. Leopoldo Coen – Docent di Dirit Aministratîf, Universitât di Udin
On. Maria Antonietta Farina Coscioni- Segretarie Xll Com. Afârs Sociâi - Co-Presidente Ass. Luca Coscioni
On. Ferruccio Saro - Senatôr PDL
Loredana Margutti - mari di un zovin tetraplegjic che daspò di vê refudât la tracheotomie al è muart in terapie intensive
Annibale Fasan - Disabil grâf
Leturis di SABINA GUZZANTI


c: text/html

text:
Grecie: indenant cu la repression dai macedons
A son siet lis personis indagadis de magjistrature greghe pe proteste cuintri des servitûts militârs metude in at de popolazion di Zabrdeny / Lofi, un dai paîs là che e vîf la minorance macedone. A son ducj membris de comunitât locâl che a vevin cirût di fermâ i cjars armâts grêcs domandant che il lôr teritori nol fos plui doprât pes esercitazions de artiliarie pesante. Lis voltis stadis, di fat, in plui des limitazions pe int, il paîs al jere stât centrât des bombis. Lis personis indagadis a son stadis acusadis di vê blocât un traspuart publicât, di vê inviât la proteste e di vê resistût in maniere violente ae polizie. I fats di Lofi a son stâts al centri di un dibatiment dal Parlament grêc, a àn jevât lis protestis de Republiche di Macedonie, e a àn puartât il partît de minorance macedone a acusâ lis autoritâts greghis di discriminazions. Cun di fat, azions cuintri des servitûts militârs a vevin za interessât altris zonis de Grecie, ma cence mai jevâ une reazion cussì dure des autoritâts greghis che a vevin ancje arestât e po espuls cuatri gjornaliscj rivâts de Macedonie par documentâ i fats.
Font: Eurolang, 28/10/08

robotstxt: allowed

filter: keep


text:
LA INTERVISTE - Pierluigi Cappello: «L’om plui concret? Il poete»
Dôs edizions di 1500 copiis in dome trê mês: un miracul vuê par un libri di poesie. Par solit tes scansiis des buteghis di libris i volums in viers si fâs une vore di fature parfin a cjatâju. Ma al è difarent il destin di »Mandate a dire all’imperatore», la opare che e à fat vinci a Pierluigi Cappello il plui impuartant ricognossiment talian di poesie, il Premi Viareggio Repaci. La jurie no à vût dubis e cussì ai 26 di Avost passât il Premi al è tornât in Friûl pe prime volte daspò dal 1957, cuant che a vincilu al jere stât Pier Paolo Pasolini. Cun cheste afermazion, Cappello al devente di fat un dai plui impuartants nons de leterature taliane, e chest ancje in gracie – lu sclarìs la jurie inte motivazion dal Premi – dal so «dopli regjistri emotîf che lu puarte a sielzi di scrivi sedi par talian che par furlan». Une dimostrazion che ancje lis lenghis clamadis «minorizadis» a puedin produsi oparis pardabon straordenariis: e che vuê il Friûl si cjate a vê in cjase un inteletuâl ricognossût a nivel european, che nol plate la sô emozion par chest sucès.
«Il plasê al è grant – nus dîs – parcè che la plui part dai grancj nons de poesie taliane dal ‘900 a àn vinçût chest ricognossiment: e jessi metûts dongje di Pasolini, Saba e Caproni al fâs un ciert efiet. A part chest, dut câs, la sielte de jurie chest an e je ancje impuartante parcè che jo o soi un dai plui zovins premiâts di simpri. La critiche fin cumò si è dismenteade di une gjenerazion, la mê, nassude tai agns ‘60, che e met dongje vôs lirichis une vore interessantis. Par chest al è ancje un segnâl viers i zovins che a àn voie di svicinâsi ae poesie».
La poesie dut câs vuê no je masse praticade dai zovins. No à valôr comerciâl e no semee vê nissun podê cuintri il lengaç dai media che al è deventât il gnerf de comunicazion di ogni dì. Ce sens aial vuê fâ poesie?
Fâ poesie al vûl dî resisti, restâ oms. La poesie e je il lengaç de pussibilitât, e e je antagoniste rispiet ai spot publicitaris o ai slogans de politiche. La poesie no vûl cunvinci di nuie, ni platâ o rimovi la muart, il dolôr, il timp che al passe par ducj: robis che invezit i messaçs dai reclams nus sburtin a dismenteâ inte ilusion che il consum di prodots nus rindi libars e imortâi, intune semplificazion de realtât che e fâs colâ il pinsîr inte banalitât plui totâl. Il prin dovê de poesie al è tornâ a dâ valôr aes peraulis e mostrâ cemût che la lôr ambiguitât semantiche nus jude a lei la complessitât dal mont. No da ilusions, ma propit par chest e reste tal timp.
In cheste «resistence umane», trop covential peâsi a une tradizion e fin dulà si puedial «inventâ» la lenghe che tu sielzis di doprâ?
Il poete al à une fuarte responsabilitât rispiet ae lenghe. Spot e slogan a passin, si doprin fin che a coventin ma a nassin za muarts parcè che in pôc timp nissun si impense plui di lôr. La poesie invezit e reste. Ma par restâ e à di vê un leam consapevul cun ce che al è stât prin e une vision clare dal presint, parcè che no à di doprâ peraulis che fra cinc agns a saran dismenteadis o a podaressin parfin sunâ ridiculis. La poesie cussì e custodìs il nestri timp, no consume la lenghe ma le fâs durâ intai agns e e regale dignitât al lengaç e ai pussibii trois di pinsîr dulà che i siei tiermins nus menin.
«Resistence» e «responsabilitât»: a son peraulis che a mostrin une concezion impegnade e civîl de leterature. Ce rapuart àno di vê poesie e politiche?
No crôt ae poesie che e spose teoriis politichis o filosofichis. Jo o fâs poesie parcè che o ai alc che mi nas dentri, di bessôl. »O ai voie di jessi om jenfri dai oms» al diseve Saba: ce che jo o pues fâ al è fâ sunâ la vôs des mês peraulis in chei che lis lein o lis scoltin. Chest se o volìn in dì di vuê al è za »politiche», parcè che al cree un «noaltris» dulà che prime al jere dome un »jo».
In ce maniere il public condizionial la tô scriture?
In nissune maniere. Cu la poesie tu sês libar. No si vuadagne nuie, e par chest e reste une forme di espression dulà che tu no tu âs di rindi cont a nissun des tôs sieltis. La gratuitât de poesie e je un limit pe sachete, ma un vantaç straordenari pe creativitât: tu sielzis timps, contignûts e modui espressîfs in plene libertât. Jo o ai un sôl condizionament ma mal soi dât di bessôl: o vuei ridusi simpri plui la distance che e je jenfri il pinsîr e la peraule. E semee une robe complicade, ma nol è cussì: baste pensâ che la poesie e je la forme di art plui primordiâl, adun cu la musiche e la danze.
Cheste vôs primordiâl e je scoltade cun partecipazion emotive fuarte di un public di dutis lis etâts e di dutis lis condizions sociâls che ti ven daûr tes tôs leturis publichis, conferencis, presentazions. Ce significât dâstu a cheste «trasviersalitât» di letôrs?
Caproni al diseve che bisugne rivâ a meti in acuardi «il fine con il popolare»: maridâ lis dôs tradizions che di simpri a esistin te lenghe taliane, ven a stâi la leterature «alte» e la lenghe veicolâr dal popul che dispès si pee al pulvin dai tancj dialets che si fevelin ator pal Stivâl. Lui al resonave prin che la television e vignìs a roseâ la tradizion alte »standardizant» il lengaç viers dal bas. Cumò il lavôr che i tocje fâ al poete al è chel di cjapâ sù i tocs e di ricomponi un lengaç che al vedi dignitât alte ma che al ledi incuintri a une sensibilitât universâl.
Il bilinguisim judial in poesie?
Jo se o savès cualchi altre lenghe o doprarès ancje chê. Plui lenghis tu sâs, plui peraulis tu âs par lâ incuintri a chê infinide complessitât che e je la vite. Ogni peraule in plui che e jentre tal vocabolari di un poete e je un jutori par cirî di staronzâ il misteri de realtât: ogni tiermin in plui che tu âs, ti jude a esprimi miôr ce che tu âs dentri e a metilu miôr in relazion cun chei altris.
Di un pôcs di agns tu scrivis une vore di mancul par furlan. Parcè?
La aderence cu lis robis che o dîs e je fondamentâl. Dal 2004 incà o ai sraride la scriture par furlan parcè che la operazion che o ai fate in «Il me donzel», «Amôrs» e in part in «Dittico» e jere chê di doprâ il furlan tant che la spie di une crisi. Tal gno paîs, cuant che o levi a scuele jo, il talian al jere cuasi une lenghe foreste che o imparavin a scuele, ma o sin stâts la ultime gjenerazion a vivi cheste situazion. Cumò l’impat talian al è deventât penç ancje in mont e lis classis a cjapin simpri plui colôr. Il furlan al è fevelât simpri di mancul no dome a scuele ma ancje tes fameis e no si pues plui dâi un valôr comunitari fuart. Alore jo o ai sielzût di doprâ il furlan par une teatralizazion dal gno jessi, de mê interioritât. O ai fevelât cul «me donzel» pasolinian doprant il volgâr cu la stesse fuarce che al doprave un poete tal 1200 cuant che al sielzeve di scrivi in volgâr invezit che par latin. Ma al è clâr che chê li e je une operazion che no pues lâ indevant al infinît.
E cumò, ce funzion dâstu al furlan?
Esauride cheste operazion, il furlan cumò par me al à un valôr funzionâl. In «Mandate a dire all’imperatore», par esempli, o ai scrit dôs lirichis par furlan che a àn a ce fâ une cuntune rapresentazion corâl che, jessint comunitarie, no pues che fevelâ la lenghe dal popul, e chê altre e je un dialic cun gno pari che nol podeve par sigûr jessi scrit par talian… In chest moment, la scriture mi puarte viers dal talian, ma nol è dit che il furlan nol torni a coventâ in clâf liriche. Cumò la bielece dal furlan jo le cjati soredut intal tradusi. O ai juste mandât fûr un librut cun traduzions par furlan di poesiis di Caproni, ma l’esercizi di voltâ par furlan classics di lenghis che a àn une lungje e alte tradizion leterarie al è une biele sfide.
Il lessic dal furlan al podarès someâ avonde puar rispiet al inglês, al francês o al talian. Cemût si fasial a cjatâ lis peraulis?
Shakespeare si pues voltâ par furlan ancje miôr che par talian. Il probleme par sigûr al è chel de cuantitât dai tiermins, ma lis soluzions si cjatin. Al covente metisi li e resonâ parcè che il furlan al ven considerât puar, ma invezit al à il vantaç di jessi une lenghe une vore concrete e flessibile, che si plee a perifrasis e neologjisims cuntun grum di facilitât. Al è clâr che la traduzion cussì e devente autonome, creant un test dulà che si gjave la scusse al significât de poesie e si cîr di mostrâ cu la concrete fuarce de nestre lenghe lis imagjinis che il poete al à rapresentât. Si pues fâlu, e al è une vore biel. No si à di vê pôre de concretece. Eliot al diseve che il poete al è l’om plui concret dal mont, parcè che al da sostance di cjarte e ingjustri a dut ce che al sta pal aiar.
Parcè si tradusial cussì pôc par furlan?
A disin che al è inutil: ma nol è plui inutil di dutis lis formis di ricercje, a partî des matematichis o de filosofie. La veretât al è che al è un lavôr lunc e dificil, al covente metisi in zuc e vê cussience de dificoltât de sfide. Invezit chel che si lei ator purtrop a son plui trascrizions che traduzions.
De traduzion ae poesie. In ce stât ise vuê la poesie furlane, e in particolâr chê par furlan?
O disarès che no je mai stade cussì ben. E je in flôr une cove di autôrs di nivel une vore alt. O pensi a un come Mario Benedetti che al vîf a Milan e al publiche cun Mondadori ma al è di Nimis, e che al à regalât ae poesie taliane un libri fondamentâl tant che «Umana gloria». E po e je Ida Vallerugo, che par furlan e à scrit libris tant che «Maa onda» e il gnûf «Mistral». Ma a son ancje Federico Tavan, Ivan Crico, Giacomo Vit, Umberto Valentinis, Rosanna Paroni Bertoja e altris. Un moment cussì la poesie furlane forsit no lu à mai vût.
Ce mancjial parcè che il rest di Italie si inacuarzi di cheste floridure?
Al mancje un editôr che al fasi jessî fûr chestis vôs e che al olsi pontâ cun sensibilitât su chescj autôrs, poiantju ancje dal pont di viste economic. E sarès une scomesse di fâ, un investiment sigûr. Ma nissun no lu fasarà. In Friûl a son realtâts che a van in cheste direzion come Forum o i Quaderni del Menocchio, ma a son piçulis realtâts. O ai pôre che la dinamiche dal mont editoriâl no puartarà grancj cambiaments rispiet a cheste situazion.
Di fat, i tiei libris di plui grant sucès tu ju âs publicâts inaltrò, in Piemont e Lombardie. »Nemo propheta in patria»?
No ai voie di fevelâ dal gno câs. Ma al è un dât di fat che la editorie e pues fâ cressi un moviment poetic che al è zaromai une realtât impuartante.
Par fâ cressi il moviment poetic, isal util insegnâ la marilenghe tes scuelis?
Jo o pues fevelâ di chest parcè che o ai insegnât furlan intune scuele medie. Educâ i fruts ai sunôrs dal furlan e fâju resonâ su lis sôs tantis variants e su lis sôs difarencis cul talian al jude ancje a pleâ la lôr sensibilitât viers di chês altris lenghis. No sai se al jude a vê gnûfs scritôrs ma par sigûr al jude a cognossi la complessitât di un teritori che al è siôr di dipuesits culturâi. E par fâlu ben, al covente metilu in confront continuatîf cu la tradizion latine e cun chê taliane par fâ viodi cemût che lenghis e culturis a àn dutis une divignince e une parintât: cussì imparâ il furlan al vierç il cjâf al contat ancje cun chês altris culturis che vuê a son une part fondamentâl des nestris comunitâts.
Ce ricuart âstu de to esperience di mestri di furlan?
O pensi che e sedi stade une esperience une vore biele. E une grande sodisfazion. O ai testade la competence ative dai students cuant che o ai scomençât e dome il 20 par cent a savevin fevelâ par furlan. Ae fin dal an ducj a savevin fevelâ e scrivi in marilenghe. Sperìn che a sedin lâts indevant te pratiche…
Ce insegnaressistu de tô poesie?
Che nol è nuie di insegnâ. La poesie tu âs di sintîle, no di capîle. Dentri de societât tecnologjiche dulà che ogni peraule e covente a dâ une informazion direte e semplificade, la poesie, che e à contignût informatîf pari a zero, e je la uniche maniere par tornâ a concuistâ la peraule, cjapâle in man e doprâle par esprimi se stes. Il poete al zuie cu la peraule cussì come il pitôr cui colôrs e il scultôr cu la materie. E al è il zûc plui antîc dal mont, che al larà indevant fin cuant che un om al olsarà cjalâsi dentri come intun spieli. Fin cuant che e sarà vite, e sarà ancje puisie.
Walter Tomada


text:
Gnûf pas
indenant intal Aragon pal disen di leç che al larà a cjapâ il
puest de leç su lis lenghis fate buine tal 2009. Cun di fat il
guvier regjonâl al à dât il so vôt positîf al test che cun
Setembar al varès di rivâ al esam dal Parlament aragonês pe
aprovazion definitive. La propueste fate buine dal esecutîf
aragonês, cumò intes mans dal PP e dal PAR, al va a sbassâ lis
tutelis previodudis de leç su lis lenghis, di maniere che chei che
prime a jerin dirits garantîts cumò a deventin ats volontaris leâts
dispès ae buine volontât des diviersis istituzions. Il test al
elimine ancje il non “catalan” par sostituîlu cu la definizion
di “lenghe aragonese de aree orientâl dal Aragon”. Cundut dal
cressi des protestis, massime inte aree a maiorance catalane (la
Franja), il guvier aragonês nol mostre però di volê fâ pas
indaûr.
Font:
El Correo, 31/07/12


text:
I risultâts plui impuartants pai moviments nazionalitariis a rivin de Corsiche dulà che sei i moderâts di Femu a Corsica che i indipendentiscj di Corsica Libera a àn passât il prin turni e, intal secont, a àn miorât i risultâts vûts intal prin. Il sucès plui grues al è chel di Femu a Corsica che daspò dal 18,4% dai vôts otignûts intal prin turni al à vût il 25,89% di preferencis intal secont, puartant inte assemblee corse 11 dai siei rapresentants. Plui limitade, invezit, la cressite di Corsica Libera che e je passade dal 9,36% dal prin turni al 9,85% dal secont e che e à vût 4 elets tra lis sôs filis. In pratiche lis fuarcis nazionalitariis a rapresentin plui di un tierç dal eletorât, a àn 15 dai 51 conseîrs de assemblee corse (cuasi il dopli di chei che a vevin la volte stade) e, in diviersis citâts, a son il prin o il secont partît plui votât. L’UMP, che al guviernave la isule, si ricjate juste cun 12 conseîrs e cuntun pugn di vôts in plui di Femu a Corsica. La vitorie e je lade ae coalizion di çampe cul 36,62% des preferencis e 24 elets: masse pôc, duncje, par garantî un guvier salt ae isule. Par cumò, dut câs, e je stade scartade la ipotesi di une aleance di guvier cui nazionaliscj. Cussì, ai 25 di Març, tant pe elezion dal gnûf president de assemblee che par chê dal gnûf president dal esecutîf, si à vût di spietâ il tierç turni di vôt, o sei chel a maiorance relative. Ae vuide dal esecutîf cors al è il socialist Paul Giacobbi (i nazionaliscj a àn votât adun par Jean Christophe Angelini), intant che president de assemblee corse al è stât elet il comunist Dominique Bucchini (tal prin turni la liste comuniste, po jentrade te aleance di çampe vuidade dai socialiscj, e veve cjapât passe il 10% dai vôts).
Font: Radio Alta Frequenza, 22-25/03/10; Le Monde, 21-22/03/10; Ministeri dal interni francês, 22/03/10


text:
Il
president francês François Hollande si è impegnât pe ratifiche de
Cjarte europeane des lenghis regjonâls o minoritariis. Intal
rispuindi a di un deputât breton, Hollande al à dite che la
ministre de justizie Christiane Taubira e à vût la incarghe di meti
jù un progjet di leç pe ratifiche de Cjarte. La gnove e ven però
cjapade cun cautele des organizazions impegnadis inte promozion des
lenghis minorizadis dal stât francês sei par vie che, cuntun
tempisim suspiet, e rive juste ae vilie di elezions, sei par vie dai
precedents. Ancjemò tal 1999 il prin ministri Lionel Jospin al veve
firmât la Cjarte, ma il president Jacques Chirac al veve impedît
che e fos ratificade. Intal 2014 invezit la Assemblee francese e veve
fat bon un test di ratifiche che però nol lassave spazi pes lenghis
minorizadis intai rapuarts cu lis aministrazions publichis e che po
si veve impantanât alì.
Font:
Agence Bretagne Presse,
04/06/15; Jornalet, 05/06/15


text:
Il DTP, che intes ultimis elezions al veve otignût doi milions e mieç di vôts, al veve 21 rapresentants intal Parlament turc e, intant des elezions aministrativis dai 29 di Març, al veve vinçût in cuasi un centenâr di comuns de aree curde. Daspò de decision de cort costituzionâl turche di meti fûr leç il Partît de Societât Democratiche (DTP, Demokratik Toplum Partisi), moviment di riferiment de comunitât curde, la repression e je lade indenant intai ultins dîs di Dicembar cul arest di disinis di sindics de aree curde, ma ancje di altris personis impegnadis inte difese dai dirits de comunitât curde, tant che il vicepresident de Associazion pai dirits umans IHD Muharrem Erbey. Inte plui part dai câs lis acusis si riferissin ai rapuarts che i aministradôrs a varessin vût cul PKK, il Partît dai Lavoradôrs dal Kurdistan, che di agns al vuide la vuerilie in Kurdistan. Tal câs di Erbey si fevele di ativitâts ilegâls come, juste par dâ un esempli di ce che al è proibît in Turchie, la partecipazion a conferencis su la cuestion curde e al festival dal cine dal Kurdistan. Dut câs, propit in prevision di une ilegalizazion dal DTP, al jere stât regjistrât un altri sogjet politic che al podès cjapâ sù la incarghe di rapresentâ la comunitât curde sul front politic. Daspò de decision de Cort costituzionâl turche, duncje, si à ativât chest moviment che al à non Partît de Pâs e de Democrazie (BTP, Bariş ve Demokrasi Partisi). Al BTP a àn cussì aderît ancje 19 dai 21 deputâts dal DTP, intant che a chei altris doi la Cort costituzionâl ur à improibît di davuelzi cualsisei ativitât politiche e aministrative. A chescj parlamentârs al varès di dâsi dongje ancje il deputât socialist indipendent Ufuk Uras di maniere di permetiur di formâ un grup parlamentâr autonom (che al previôt un minim di 2o membris).
Font: Món Divers, 23/12/09; UIKI, 24/12/09


text:
“Ti plasaressial sedi a marçâ cun lôr?”
Cussì i dîs so fi. “A colp” i rispuint lui, viodint in TV un repart di SS in sfilade. Paralizât de vite in jù, al scugne sta dut il dì devant dal scherm a viodi documentaris, films e notiziaris. Ce che nol darès par jessi li a bati il tac cun lôr, par marçâ in divise nere.
Al sta par indurmidîsi ma a voltis l’efiet de morphine i fâs dai bruts scherçs: une sere no si isal alçât sù di bessôl il cuviertôr par da pîts dal jet? Ce pôre!
Chê sere li al viôt une ombre dongje de puarte. Al clame, crodint ch’al fos tornât il fi. Ma nol è il fi: stracon pes ultimis gnots di vegle, chest si è indurmidît te ultime stanzie de cjase e no lu varès sveât nancje il taramot.
“Cui isal? Sêstu tu, Toni?”
Al sint in rispueste une vôs bielissime: al è un zovin scognossût che si met dongje dal so jet di malât e i dîs. “O soi un amì di Toni. No sta vê pôre.”
Il zovin al è cussì biel che al samee un agnul; biont cu la piel blancje, dut curât e elegant, vistût di grîs, golarine. Ator di lui al è un alon verdulin.
Ce sucedial? Migo une altre vision?
“No sta vê pôre” al ripet al puar Uchin chel strani zovin… e, di colp, il nestri malât terminâl si cjate a… marçâ in uniforme nere insiemi a altris soldâts!!!
A Uchin i pâr dut cussì vêr… al marce, al bat il tac in divise nere e al rispuint al comants par todesc, lenghe che al cognòs ben, vint lavorât di zovin in Svuizare, dome che cumò i pâr di vê un vocabolari plui siôr… di jessi di marilenghe!!!
Dongje di lui un Scharfuehrer (sotufiziâl) i riduce: lu ricognòs pal zovin che al jere pôc prime inte sô cjamare!
Pôc prime? No, trop timp isal passât? Agns? Sono agns che Uchin, anzit, Joachim, al è tes SS? Non si vise…
Di li a pôc il repart si cjate intune lande de Russie par une batude di partigjans. Dismontât dal cingulât HANOMAG lui al viôt denant di sè un trop di presonîrs. Il comandant di compagnie al ordene di copâju a mitraie. Joachim al viôt lis fuessis bielzà scavadis. Al à pôre: nol olse trai cu la mitraie a chei puars che no son nome partigjans ma ancje inocents vielis, feminis e fruts!
Ma li dongje al sint un ch’al riduce: al è il Scharfuehrer, l’om de stanzie, l’agnul… Cuntune vôs no plui dolce ma arcane e suturne, cuntune vôs che e pâr jessi dal oltritombe chel mostri i fevele par todesc e i dîs: “ Spare, o vûstu tornâ ta chel jet a aiar?”
E Uchin/Joachim, cence rimuars, al tache a sparâ cuintri di chei puars…
di Checo Tam


text:
“Cjartute” al à une grande passion: al dopre lis fuarpis di sô mari par taiâ lis figuris dai gjornâi. Vuê al à taiât i FLUORATTIVI dal OMO, insuperabii tal netâ il sporc. Al zuie cun chei pipins di cjarte: a àn la visiere viole e a butin fûr rais e cussì lui al invente tantis aventuris.
Al è fûr di cjase sô tal vecjo ghet. Al zuie devant de puarte, par tiere. Al cjape un altri gjornâl e al taie altris imagjinis.
Un om al rive te cjase dai cunfinants. Al cjale “Cjartute” e i dîs: “Fâs scus, fâs scus… e dopo cui netial?”
Ma no lu à dit par fâ un mateç: al à chê odeose autoritât che a àn i grancj cuant che a distudin l’entusiasim di un piçul che al zuie. “Cjartute” al scjampe dentri in cjase e al è une vore rabiât: al conte il fat a sô mari che, naturalmentri, lu pare.
Lui nol à voie di tornâ fûr par incontrâ ancjemò chê musate di om che i à dit chês brutis robis.
La televison b/n e je impiade suntun biel telefilm. Tal mâr al è un sotmarin cu la scrite SKYDIVER. La part devant di chel argagn si distache dal cuarp principâl e e ven fûr de aghe, svolant par aiar come un aparechio! Cussì il nestri frutin al scuvierç il gnûf biel telefilm UFO.
“Cjartute” al à passât di pôc i cuarante e o sin tal gnûf millennium. Al à un biel fi di dîs agns che al zuie cul computer.
“Vonde! A son bielzà dôs oris che tu sês devant di chê trapule! Va fûr un pôc, invezit di stâ simpri sierât in cjase!”
Cussì al dîs “Cjartute” a so fi. Ma no lu dîs par fâ un mateç. Al à chê odeose autoritât che a àn i grancj cuant che a distudin l’entusiasim di un piçul che al zuie…
di Checo Tam


text:
Tren
Il tren al è un mieç di traspuart public, compost di un insieme di elements identificabîi, unîts in maniere permanent o in mût temporani par formâ un unic convoi.
Il tren al è stât il prin veicul di traspuart di masse, e al à rapresentât une svolte par la evoluzion industriâl des nazions dal Votcent, rivant a rivistî par une vore di agns un rodul centrâl te struture politiche, economiche e sociâl des nazions, e concuistant un puest di prin plan tal imaginari coletîf.
Album[cambie | modifiche il codiç]
-
GE U20C in Indonesia, #CC201-05
-
-


text:
Il
Congrès dai deputâts di Madrid al à decidût di no acetâ la
propueste di leç pal passaç dai comuns
di Trebiñu e Argantzun
de provincie di Burgos, che
e fâs
part de regjon Castilie e Leon, a chê di Araba inte Comunitât
Autonome Basche.
La domande, poiade des dôs aministrazions locâls e fate indenant
dal Parlament de Comunitât Autonome Basche, e nas par vie che
i doi comuns
no àn un contat diret cu
la provincie di Burgos ma
a son une isule
aministrative cercenade di teritoris che a fasin part di
chê di Araba.
Chest al vûl dî che dispès i citadins di Trebiñu
e Argantzun a
àn di poiâsi su servizis sanitaris, scolastics o di altre nature
ufierts de provincie basche e no di chê castiliane leonese. Chel
istès, cul vôt dai doi principâi partîts spagnoliscj (PP e PSOE),
la Cjamare spagnole si è refudade di vignî incuintri ae domande des
dôs comunitâts parcè che al mancje il parê positîf dal guvier
regjonâl de Castilie e Leon. Une decision, a àn comentât i sindics
dai doi comuns, che ancjemò une volte no ten in nissun cont la
volontât e lis dibisugnis dai citadins di chestis comunitâts.
Font:
Naiz:,
18/11/14


text:
Vêso zà provât a fâ l'amôr in tun bosc? In tun prât? In rive al mâr le gnot o insomp di un mont a misdi? Il plasê ch'al si cjape al dipent ancje da l''aiar ch'al si respire. Lu ai provât ancje cul bevi. Un vin zence non, al puès deventâ il plui bon ch'o vedis mai bevût. In mont, ch'al sedi l'ossigjeno ch'al si rarifiche o le tô esaltazion ch'a moltipliche il to plasê, il vin al cji somee ch'al ledi jù come il lat e a tu bêfs zence deventâ cjoc. Cussí al mi é sucedût a mi.
O ai simpri vût l'impression che le butilie a fos stade di doi litros e che in 4 o 5 di nô o le vin gjoldude come s'al fos stât mieç litro. Po ben, gjoldi par gjoldi, cul tocai furlan ch'al s'in va o mi soi domandât cê dal ostie ch'o vin fat par lassânus freâ il nón di un vin. Nue di miôr che lâ a analizâ le concurince, nomo? O sêso di chei che o considerais chiste operazion un sacrilegjo? Prime di dut, o mi soi rindût cont che se il Parmigjan e il Gorgonzola ch'a vadin cussi ben cul vin e a son ancjemó talians al é apont parcé che o vin podût rivendicâ che se un prodot al cjape il nón dal puest di nascite, a nol puès sei fat ni in France (Indulà ch'a volevin fâ il gorgonzola francês) ni in Gjermanie o in Olande o in Danimarche indulà ch'a vevin zà tacât a clamâ parmigjan un formadi de purcite miserie.
Duncje o vin pierdût il nestri Tocai ancje sa si lu fasève in Friûl da plui di cent agns. Ma ce îsal miôr vaî o bevi un tai parsore? Tant par sbugjelâ vie le sacrosante voe di dî che dut ce ch'al é furlan al é miôr, o soi lât a riscjâ le piel cun tune butilie di tocai ch'a vignive de regjon dal Tokaji in Ungjarie. Po ben, fantats, o podês vaî ma jo no vai. Naturalmenti al é un vin licuorôs ch'al somee plui al Picolit o al Sauterne e ch'a si a di distropâ in presince di amancul une mule o une femine par sintîle cjantâ di plasê e dînus ce che nô o no olsín dî. Cussí o ai fat.O no mi lâssi intimidî dal so nón di Chateau Ladiva ch'al sune kitch, ansit, o stimi che se il chateau al a fat i vins, ancje i vins a puedin fâ il chateau. Ce spietino alore, mones di furlans, a meti sù un ciscjiel in francês par un vin furlan? O vino dome il ciscjel di Udin? Insome, ce ao da dius jo? Se le fie dal vissin a varès di sei une sdrondine dome parcé che il vissin al é un gnôgno, o no savarês mai cemût ch'a puès sei tal jet ne como che un vin al puès sei in te butilie se no le distropais. Distropaitle! (No le visine, eh?)
Viodêt zà che il colôr al é un colôr scuâsi di cognac e che so vês di bevi vin dome di nascuindon in tune sacristie o dome uficilalmenti ae comunion di vuestre niece, tant al vâl lâ frâri o prêdi ch'o bevarês di plui e gjoldarês di plui le vite. Duncje distropaitle ch'a vâl la pene. O disevi une dí ch'o no vevi mai cjatât une butilie ch'a no valeve le pene di sei disvueidade e une femine ch'a no valeve le pene di sei emplade. S'o vin di fâ compliments ae prime par gjoldi miôr cun le seconde nissun nus impedís di fâ ancje il contrari. Il risultât al sarà simpri compagn:
Il gjoldi! E cuant che le butilie e và dacuardi cun lis feminis, tant al vâl fâ un ménage a trois.


text:
lunedì 28 aprile 2008
Ombrenons sierâts
domenica 20 aprile 2008
La gnove gnece :)
A dì il vêr no si po dineâ che il dut al sedi un pôc kitch e che cjase me a samei une cjase di cingars, plui che une cjase furlane, ma a no nus sbat i coions di ducj, come simpri. Unic problema? Il puarton al fâs fature a vierzisi!
Seconde robe di chest dîs: o ai decidût di iscrivimi al master di secont nivel di lenghe furlane. Al sarâ sigûr di dificoltose organizazion, come dutis lis primis robis, ma no si po neancje lassâ il cjâf a fa la mufe!
Bon, vonde cjacarât dai fats mei.
Mandi!
Ah, cuasi mi dismenteavi di dî che la picinine si clame Alessandra (come il nono) e a samee plui che sveade.
Ciò, za che soi o puesti ancje une fotografie de gnove gnece! :)
sabato 19 aprile 2008
Jonokognos: Discolçs e cun Snait!
Come ch'a savês, e sa no lu savês us a lu dîs cumò, jo ai une passion pal grunge.
Issio parcè ai spindût cualchi peraule pai Jonokognos e soi lât a Cjamin, tal agriturism La di Silvestri a viodiu presentâ il lôr gnûf lavôr: Discolçs.
Metin subit in clâr une robe: se crodês ch'a us cjacari dai Jonokognos dome parcè che mi àn regalât il cd, ben, a vês reson! :)
(A dî il vêr il cd al è une vore bielin, ma jo a varès cjacarât di lôr ancje sal jere brut :)
Prime di cjacarâ dal disc bisugne dî un pâr di robis su Guido Carrara e altris doi musicist de aree Arbe Garbe ch'a àn sunât prin dai JNK. No tant su ce robe e ce mût ch'a an sunât, cuant sul parcè e su ce nature ch'a veve la serade.
Disin subit che la vierzidure dal conciert a jere par une opare di ben. Tra l'altri us visi subit che jo no soi un di chei ch'a viodin di bon voli il cjapâ su bêçs par chest o chest altri, cuant che no si sa ben dulà che van. In chest câs Guido Carrara, ch'al à ancje presentât la serade e al jere une vore simpatic, al è un che a viodilu a ti fâs sintî un pocut une miarde, come persone sociâl.
Cjalait achì e achì. Il progjet Snait al è une vore ben gjestît e almancul al samee che chi, se tu pois dîs euros ta la caselute, tu sâs la che van a finîle. :)
Tant di cjapiel, duncje, a Guido Carrara, ch'al tornarà in Argjentine a fin da l'an, mi par di vê capît.
carâ dal disc dai JNK ce vin di dî?
Il disc al è bon. Son sîs tocs plui une version dal vîf dal "singul": Forsit.
A podês dai une scoltade sul lôr puest tal web. I tocs, cjapant soredut chel ch'al conte da la siore Alme di Blessan (citazion dai pearl jam di elderly woman...?), a son ducj dai tocs di onest rock furlan la che lis influencis di grops de aree Seattle si fasin sintî in sens positîf.
El toc ch'al à plui snait al è forsit Luciditât, ch'al vierç il disc e ch'al mostre une vore ben lis cualitât vocâls di Luca (chel ch'al cjante).
Soredut, la robe ch'a mi plasarès dî, cence cjacarâ tant di ghitaris e cjançons, a è che la musiche, in particolâr in cheste serade acustiche, a jere musiche oneste e cun t'une sò personalitât, cence simiotâ e cence jessi cagone.
Bon, vonde cjacaris ch'a voi al marcjât dai fruts a Basilian.
ps Luca si è taiât i cjavei :)
pps tal cd i tests a son ancje par francês! ce ur i ese saltât su, no sai.
ppps Sa vês voie di cjoli il cd viodeit la che sunin e vait a sintiu o se no scriveji une mail info[gubanute]jonokognos.it
pppps: cun cheste marchete o ai une bire paiade vere? :D
giovedì 17 aprile 2008
GLAÇÂT
Forsit za ta che volte a i pareve di vê sintude une vôs, miscliçade cul cic cic cic dal pluvio, ma no i veve dât pês e jere tornade cjase di corse, instupidide, a domandâi a so pari il parcè di che maravee.
– Pa la glace – i veve rispuindût chel, ridint sot lis mostacjis – se no fasin cussì la glace da la matine a cope ducj i butui e la prossime istât i pierçui tu vâs a cjoiu la da la strie Pampalune.
Al diseve simpri cussì, cuant ch’al veve di cjapale pal cûl.
Ad ogni mût Silvie a veve capît vonde par lâ su google e informâsi di bessole, ancje parcè che la strie Pampalune, a veve capît dopo grande, a no esisteve. Pampalune al jere dome un pais!
Cussì a veve scuviert che par no che i butui dai pomârs a morin di frêt, bisugne bagnâju a matine adore, cussì la glace ch’a ju invuluce a ju tegni di cont.
L’an dopo al jere tornât frêt ancje in avrîl, e je a jere lade di corse a viodi chel spetacul: veve pontât la svee, cjapât su la machine fotografiche, e vie pene fûr pais sul cricâ dal dì.
A jere cuasit imbambinide, denant dai fii di glace ch’a tiessevin une tele di une fuee a che altre, cuant che à sintût une vôs ch’a si lamicave, jenfri i filârs.
Si ere gjavade un çuf di cjavei scurs dal zarneli. Cel podevie sedi? E parcé al cainave in che maniere? O veve cirût di cucâ framieç la glace e il gotâ, ma no veve viodût nuie, parcé che chês riis di arbui in flôr, pene fûr Sclaunic, o jerin lungjis plui di doi cjamps e mieç!
Podarès sedi cualchidun ch’al si è fat mâl? E veve pensât, e cence spietâ un moment si ere inviade viers dulà che sintive chel ciulâ. Dopo sei rivade a straviersâ cuasit dut il cjamp, no podeve crodi a ce che veve cjatât! Sot l’aghe glaçade dai pluvios, ingrumade par tiere cuintri un len, a jere une frutine ch’a i dave la schene, crote e blancje come la cere, ch’a tramave di cjâf a piis.
Tal doman Silvie a jere di gnûf lì, denant dai filârs, e pene smontade da la biciclete a veve za sintût di gnûf chel ciulâ. Ce vevie di metisi a fâ? Il dì prin a jere tornade cjase in muel, impantanade fin tai zenoi e veve scugnût contâ ch’a ere colade.
Ce altri podevie dî?! Ch’e veve viodût une frute crote tal mieç di un cjamp ch’a jere sparide pene che je a jere lade dongje? Cui i varessie crodût? La varessin cjapade par mate! Miôr fâ come ch’a fasin ducj i furlans: tasê.
Però no podeve neancje fa fente di nuie. Cussì a è tornade tal mieç dai filârs, di gnûf sot la ploie, ancje se chest colp cun t’une ombrene e cui scarpons.
La frutine a jere simpri lì, par tiere, voltade di schene, ch’a piulave e tirave su cul nâs. Silvie e veve provât a tocjâle cu le ponte dal pît e la frutine no si jere mote.
– Ehi… bambina… stai bene? – i veve domandât, un pôc spauride e un pôc curiose.
Nie di fâ, che puarete a lave indenant a vaî, cu la muse platade ta lis mans.
A Silvie, vaî o no vaî, no i lave mai ju che cualchidun no i rispuindès, cussì a veve poiât l’ombrene in bande e si è cugulade, par voltâ che puarete e cjalâle in muse. Pene che però, cun lis mans, le veve tocjade, a jere sucedût come di cjapâ la scosse, e subit daûr i jerin vignudis lis tarlupulis, tant che a cjalà il soreli tai voi!
Si ere sveade distirade par tiere, crote e plene di frêt.
Vierzint i voi a veve subit viodût une fantate ch’a la cjalave, di daûr une preson di fueis e ramascjis inglaçadis. A ere vistude come cun t’un grumâl di scuele di chei ch’a usavin dîs agns fa. Dome spiçant i voi e cjalanle ben in muse a veve rivât adore a cognossile. A ere la fie di Fredo, chel a stâ li dongje. A jere sparide tancj agns prin e no le vevin mai cjatade. Jere stade par fin par “Chi l’ha visto”!
In chel la frutine, ch’a la cjalave cence vierzi bocje, a si è voltade e a corude vie.
Tal mieç dai filârs a jere restade dome un’ombrene, poiade par tiere.
sabato 12 aprile 2008
Il cartel pa l'Udinese cu la Rome
Lu sai ch'a murîs di gole di viodi il cartel pa la partide di doman...
Ve chi ca lè !
in plene argomentazion di schede elettorâl :)
e ve chi sul menzognero:
E ve chi su STRISCIA LA NOTIZIA
(però no mi si cjarîe la pagjine!)
domenica 6 aprile 2008
Nûfcent euros
– Voi fûr a bevi un cafè – al trabascje Bepo a la femine, çuetant su la mace e sierantsi la puarte daûr.
Bruna no i rispuint. A è juste l’ore da lis telenovelas, e je a è picjade ta la television cu la muse di corean e la bocje vierte. Di cuant che l’artrosi la lamiche ogni dopomisdì lu passe cussì.
Àn cuasi setant’agns, nûfcent euros di pension e un fi che di cuant che al à pierdût il lavôr al cûs lis zornadis a fuarce di bire e cjichis. Come doi çus, lu vevin clamât Agnul.
Pene fûr le puarte Bepo al cîr di comedâsi il cjapiel sul cjâf, ma al à lis mans ch’a tramin, e chest lu fâs tornâ al pensîr ch’a lu lamiche.
A ju varès copâts ducj i doi ta che sere, e subit daûr al varès cjatât il cûr di lai daûr.
Al straviarse place San Jacum, cun lis vôs ch’a i parin une tele di rai. Li bancjutis di len a vevin lassât puest cjadreis di plastiche tacadice; il spritz al jere passât da la so tace a che dai zovenots ch’a cjacaravin di esams e balon. Udin si meteve in cuince, butantji in muse la so vecjaie e la so miserie.
Ducj a cjaminavin ridint, cu la sporte in man e un telefonin in sachete. Lui invezit, nol varès mai viodût nancje un di chei gnûfs negozis ch’a jerin nassûts sul viâl Tresesin e ch’a fasevin lis ufiertis maraveosis ch’a jemplavin l’ultime pagjine dal Messaggero.
Al passe denant de ostarie cence fermâsi. E a fâ ce, ch’a nol veve nancje i bêçs par cjoltsi un cafè! Nol varès mai crodût di rivâ a ve la miserie fin su la crodie.
E pûr une volte al veve une biele cjase, la machine la voie di cjalâ lis vetrinis e un franc tal tacuin. Dopo al veve pierdût dut, planc planc. Il riscjaldament, l’aghe cjalde e parfin il savon, bagnantlu e metintlu a secjâ, par ch’al duràs di plui.
E pûr al veve simpri lavorât. Muradôr di chei bulos, ch’a tirin su un mûr cence bisugne da la scuare. E mai al veve vut bisugne di nissun. Nancje cuant che la Bruna i coventave la dentiere, o Agnul al veve disfat la machine.
Ma chel dî o jerin pene il vincj dal mês e tal scansel dai cjalçuts vanzavin dome dîs euros, ch’al veve cjapât su prin di lâ fûr, dopo ve fat la so sielte.
Si cjale lis mans in mò un volte: il tramâ a i samee cressi dì par dì, ancje se la fuarce i pâr restâ le stesse. Al pense a la scjatule di midisinis par durmî ch’al veve lassât ta la credince, i al à veve dade il miedi di provâ e nol à veve mai vierte. Ta che sere, di cene, al jere il mignestron; e al jere simpri lui ch’al partave il plats in taule. Bruna s’incjantave denant dai quiz e Agnul al tornave dome par cjalâ Striscia la notizia.
Ju varès scjafoiâts tal sium.
Tornant cjase al dopre i ultins dîs euros par cjoli doi Gratta e Vinci, cui voi di un ch’a si bute di un avion cun t’une ombrene vierte. Nol vinç nuie.
Cuant ch’al vierç la puarte al sint odôr di cene. I plats a fumavin, za in taule.
Ce mût l’erie pussibil?
– Mandi pai – i dîs Agnul saltant fûr de cusine.
– Ce sucedie? Ce mût mai a tu fat di cene? – i rispuint Bepino, instupidît.
– Cussì… ai pensât ch’a podevi dâ une man in cjase fintremai ch’a no cjati un lavôr.
– Ah… brao – al barbote cence rivâ a platâ il fastidi.
– Ce utu ch’a sedi, ai di dami da fâ – i dîs Agnul cun t’une vôs di cuaie – no podin migo lâ indenant in trê cun dôs pensions.
Bepino si sente, cun che frase ta li orelis. Al met in bocje la prime sedon, intant che Bruna, di schene, no si môf di denant la television. Il mignestron al veve un savôr strani, mareôs.
Al poie la sedon e si alce, disint ch’al va a lavâsi lis mans. Intant che l’aghe a côr tal seglâr al cjale ta la credince: lis midisinis no jerin plui.
Al torne in cusine, Agnul al tignive i voi par ju. Ju à alce dome cuant che lu a viôt cerçâ il plat di so mari. Al saveve za che il savôr al jere diferent.
I doi si cjalin tai voi, po dopo Bepino a scambie il so plat cun chel da la femine. Agnul nol dîs nuie.
– A nin mame, ch’a si disfrede.
Version par talian
martedì 1 aprile 2008
Serade dai blog cun LeggerMente
Podês lei di cheste serade un pôc da par dut sui blogs di chei ch'o jerin
A mi mi è vignûde juste cualchi domande...
- Ma pro-fumo isal alt cussì tant o si ese ritocjât cun photoshop?
- Giulia Blasi a cjacarie veramentri cussì tant o stavie cirint di bati cualchi guinness cence di nuie a nissun?
- Ma margheritaferrari, ch'a crôt che Vicenze sedi un paisut, ce disaresie a vignî a vivi a sclaunic?
- Ma il Dree a isal bon di cjacarâ talian?
- E ta la DottoressaDania la scoladure ise di serie?
- Ma sergio maistrello al sameavie il plui serio o erie dome un impression a confront cui chei salvadis ch'al veve ator?
- ma sa si cjacarave di blog parcè cuatri su siet àn un sito e no un blog?:)
Mandi!


text:
Al è di un pôc che no inzorni chest puar blog e chest cartel par la Udinese no us al vevi metût.
A chi a sin inte partide cu la Fiorentine, là che i vin molât tre patas, e se o nin indenant cussì, a fuarce di rigôrs, colp di cûl e biei goi, a va a finîle che nus mandin in uefa a rips.
A ogni mût il cartel al à fat sucés e al je finît sul bon messagjero.
Si acietin conseis par chel cun la Atalante. :)
Mandi!
lunedì 27 aprile 2009
giovedì 16 aprile 2009
Il cartel par la Udinese cul Werder Breme
Vuê nuie scaramanzie, nuie pretatiche. Vuê nuie platâsi. Stadi plen e sperìn che chescj doi gôi a saltin fûr. Ve chi i cartei... Mandi e vie ducj a tifâ!
Scrit di gelo stellato a lis 20:14 1 salvadis che a vevin alc ce dî Etichetis: cartei da l'Udinese
martedì 7 aprile 2009
Il cartel par la Udinese cul Inter
E je lade come che e lade. Cuntune scuadre che a vincj minûts de fin si permet di meti dentri figos e vieras a jere za scrite... ma cul Inter o vin fat propit une biele figure. :)
Sperin ben par Breme!
Scrit di gelo stellato a lis 08:11 6 salvadis che a vevin alc ce dî Etichetis: cartei da l'Udinese
domenica 5 aprile 2009
Furlan, concors e partecipazions
Îr soi stât a Spilimberc. A fâ ce, si domandarês... :)
A la premiazion dal concors "Zâl par furlan" dulà che insiemit al Brâf Furlan o sin rivâts tierçs, cjapant, disint cussì, la medaie di bronç.
Lassant pierdi lis cuistions leteraris, che in chest câs no mi interessin plui che masse, jessint chist il prin zâl che o scrivevi e jessint pôc plui di un an che o scrîf par furlan, îr o pensâvi a cualchi altre cuistion...
Îr, intant che viodevi une da lis pocjis premiazions che començavin puntuâl, a duravin pôc e a vevin di biel che si viodeve une serietât e une semplicitât di font, o stavi pensant al numâr dai partecipants al concors.
18 animis, che a pâr che vedin fat contents chei di Spilimberc. Tra l'altri ancje la volte stade, l'an passât, a jerin stâts in 18, mi pâr. Il mê pensîr al jere di chest gjenar: al è un pies che o fâs concors, e dispès mi capite di fâju tant par fâ. Ce che però mi capite di viodi, ogni tant, a son concors leteraris cun 50-100 o 200 concorints, dulà che il montepremi al è magari ancje dome un libri o cualchi dvd. A Spilimberc il premi par il prin a jerin 1000piarçui, 500 par il secont. (no, il tierç nuie schei ;) Jo pensavi che, cun chestis premessis, ancje se par furlan a scrivin in pôcs, almancul une cincuantine di partecipants a saressins saltâts fûr... magari ancje cun contis scritis cussì, in maniere "a la bigul di cjan" come che mi capite di fâ a mi ogni tant.
Cussì mi domandavi parcè...
In font la idee di 'Zâl par furlan' e je biele, il concors al è tematic, la zurie e je serie e, mi pâr competente (ok, la conte vincente no jere un zâl, ma e jere biele), il montepremi al è bon, il volantin al è biel...
Rispuestis?
1) pôcs scritors furlans? No, no je vere. O cognòs une cincuantine di lôr dome jo
2) pôcs che a scrivin par furlan? No, o almancul, contant dome ducj chei che fasin e àn fat cors par scrivi, la int che scrîf e je.
3) pôc reclame? Po stai... provait a meti "zâl par furlan" su google... cualchi blog vecjo di un an, cualche link che a nol funzione plui... Invezit si varès di cjatâ la pagine de premiazions, dai vincitôrs, "l'albo d'oro"...
4) pocje convinzion inte organization... no, forsit no, però e je vere che si respire un pocje di rassegnazion gjenerâl in tantis iniziativis di chest gjenar
5) i fastidis di consegne dai elaborâts (copis, buste, e vie indenant...)
Boh.. a dî il vêr dopo un pôc mi soi stufât di pensâ, ma al jere cussì par cjacarâ :)
Za che soi o ai di segnalâ ancje la mê segnalazion in chest concors, immaneât de Ars Venandi, dulà che invezit, tant par dî, o pues fâus viodi il sît cui segnalâts e premiâts...
La finîs ancje cun dîus, tant par cjacarâ ancjemò di partecipants, che soi rivât cuart a chi, su sognihorror, dulà che, ancje se i premis no jerin nuie di cè, a jerin un centenâr di animis. Di sigûr al à judât il fat di spedî vie mail le conte cence tantis menadis :)
La conte la podês lei ancje par furlan, bielzà metude timp indaûr. :)
Mandi a ducj!
A la premiazion dal concors "Zâl par furlan" dulà che insiemit al Brâf Furlan o sin rivâts tierçs, cjapant, disint cussì, la medaie di bronç.
Lassant pierdi lis cuistions leteraris, che in chest câs no mi interessin plui che masse, jessint chist il prin zâl che o scrivevi e jessint pôc plui di un an che o scrîf par furlan, îr o pensâvi a cualchi altre cuistion...
Îr, intant che viodevi une da lis pocjis premiazions che començavin puntuâl, a duravin pôc e a vevin di biel che si viodeve une serietât e une semplicitât di font, o stavi pensant al numâr dai partecipants al concors.
18 animis, che a pâr che vedin fat contents chei di Spilimberc. Tra l'altri ancje la volte stade, l'an passât, a jerin stâts in 18, mi pâr. Il mê pensîr al jere di chest gjenar: al è un pies che o fâs concors, e dispès mi capite di fâju tant par fâ. Ce che però mi capite di viodi, ogni tant, a son concors leteraris cun 50-100 o 200 concorints, dulà che il montepremi al è magari ancje dome un libri o cualchi dvd. A Spilimberc il premi par il prin a jerin 1000piarçui, 500 par il secont. (no, il tierç nuie schei ;) Jo pensavi che, cun chestis premessis, ancje se par furlan a scrivin in pôcs, almancul une cincuantine di partecipants a saressins saltâts fûr... magari ancje cun contis scritis cussì, in maniere "a la bigul di cjan" come che mi capite di fâ a mi ogni tant.
Cussì mi domandavi parcè...
In font la idee di 'Zâl par furlan' e je biele, il concors al è tematic, la zurie e je serie e, mi pâr competente (ok, la conte vincente no jere un zâl, ma e jere biele), il montepremi al è bon, il volantin al è biel...
Rispuestis?
1) pôcs scritors furlans? No, no je vere. O cognòs une cincuantine di lôr dome jo
2) pôcs che a scrivin par furlan? No, o almancul, contant dome ducj chei che fasin e àn fat cors par scrivi, la int che scrîf e je.
3) pôc reclame? Po stai... provait a meti "zâl par furlan" su google... cualchi blog vecjo di un an, cualche link che a nol funzione plui... Invezit si varès di cjatâ la pagine de premiazions, dai vincitôrs, "l'albo d'oro"...
4) pocje convinzion inte organization... no, forsit no, però e je vere che si respire un pocje di rassegnazion gjenerâl in tantis iniziativis di chest gjenar
5) i fastidis di consegne dai elaborâts (copis, buste, e vie indenant...)
Boh.. a dî il vêr dopo un pôc mi soi stufât di pensâ, ma al jere cussì par cjacarâ :)
Za che soi o ai di segnalâ ancje la mê segnalazion in chest concors, immaneât de Ars Venandi, dulà che invezit, tant par dî, o pues fâus viodi il sît cui segnalâts e premiâts...
La finîs ancje cun dîus, tant par cjacarâ ancjemò di partecipants, che soi rivât cuart a chi, su sognihorror, dulà che, ancje se i premis no jerin nuie di cè, a jerin un centenâr di animis. Di sigûr al à judât il fat di spedî vie mail le conte cence tantis menadis :)
La conte la podês lei ancje par furlan, bielzà metude timp indaûr. :)
Mandi a ducj!
Scrit di gelo stellato a lis 22:41 2 salvadis che a vevin alc ce dî Etichetis: robis che o scrîf
sabato 4 aprile 2009
Donald dal Tiliment di Stiefin Morat
Di chest libri si è cjacarât tant, e mi pâr di vê capît ancje masse, un pâr di agns fa. O ai let un pôc tor pai blogs di articui critics e di articui che invezit lu esaltin.
Fat a stâ che dopo cualchi rie mi soi stufât di scuasit dutis lis cuistions e lis argomentazions, parcè dispès si lave a cirî motivazions che cul libri no centravin nuie.
Cussì o ai decidût che us dîs la mê e mi sbat i cits di chê di chei altris :)
Alore.
Donald dal Tiliment al è un romanç stran, trasversâl, sedi tal lengaç doprât, sedi inte misture di elements fantastics, dai fumuts e de leteradure plui classiche. Al è un piçul melting pot leterari, se cussì o volìn dî, che però al è fat cuntun ciert criteri, in maniere che a la fin dai zûcs ti resti une storie, dai personaçs e un sens di completece che, par solit, dome i romançs ben fats a lassin.
Us dîs subit che a mi mi è plasût. A part cualchi piçule falope di batidure al è pôc altri che no cjati ben rivât. Forsit la gjestion de trame e tache a cori un tic masse indenant, e chest al pues penalizâ il letôr parcè che il lengaç doprât al è une "lenghe cjacarade" lontane sedi dal furlan standard, sedi dal sens des peraulis e des regulis gramaticâls e sintatichis, si che la trame e jude un grun a tirâ sburtâ il voli.
Al va dit, e chest al è un fat, che nol è facil di lei, par un che al lei pôc furlan. Anzit, al è dificilut, almancul intal imprin, ancje par un che al è usât a leilu, il furlan.
Morat chi al à fat une sielte ben clare. Al à metût la plui part dal romanç in prime persone e chest al justifiche il fat che Pidins, il personaç naradôr, al podi cjacarâ e contâ lis aventuris sôs e dal so amì Saco, intal lengaç che al dopre simpri. E cui isal Pidins? E cui Saco?
Son doi zovenots. Un bravonon a zuiâ a balon e un simpri fumât (di budiesis, of course). Un che però al masse pôc trist par deventâ un balonaro e chel altri che al à cjâf ma al preferìs no pensâ, butâ dut a rodolons e vivi a la zornade. E dopo al è Donald (Duck) che al zire di ca e di lâ par lis pagjinis dal libri e al je propit lui, chel di Disney, chel di Barbe Paperon e di Qui, Quo e Qua.
E intal mieç si cjate un Friûl che al è deventât sedi fantastic, sedi fumut. Trens pierdûts intal mieç de nature e che nissun al sa nuie di lôr, bandis di int fûr cu la cassele che a sunin jazz. Mafiôs, putanis (no chês forsit no son, ma i stavin ben), magagnis, neris, hacker, bogns, triscj, pachis, intrîcs, sgnape, cjochis, e un grun, ma un grun di "sango y zarde"
Insome, si sin capîts, un davoi che metât al baste.
Metêt in cont ancje che Morat al tire fûr inglês e spagnûl e sclâf e todesc e lu misture cun citazions sparniçadis ca e là di ogni gjenar e us ven fûr chest librut (140 pagjinis), sostignût e pandût di Cormôr Salvadi e a cure di Pauli Kantarut che o ringrazi une vore par vêmal regalât.
Zontait ancje che secont mê la idee di vê metût dentri i fumuts di Christian Inzerillo, che ti puartin subit inte nature "fantastiche" de narazion, e je une idee une vore induvinade.
Oh che al sedi ben clâr. Donald al pues ancje no plasê. Al reste difat un viaç intun teritori che al va oltre la "buine lenghe scrite" e crodeimi, chest al un fat impuartant une vore, par la lenghe furlane, parcè che dome ce che al je ricognossût intune sô forme classiche al pues jessi superât di une forme inovative. Us al à dîs cuntune metafore: Picasso, prime di tacâ a piturâ cuadris fats di cubets e liniutis, al savevê fâ pituris tratis de realtât praticamentri perfetis; ven a stâi che prin lui al à imparât la regule, e daspò le à superade.
Donald dal Tiliment al romp lis regulis de coretece de lenghe, ma no lis ignore. Cheste e je la robe che mi è plasude di plui. Come a dî: fur cu la cassele sì, ma cun criteri.
E cumò, caz, sango y zarde!
Scrit di gelo stellato a lis 10:58 2 salvadis che a vevin alc ce dî Etichetis: libris ambientâts in Friûl, libris par furlan
Iscriviti a: Post (Atom)


text:
'nd àn musis a triangul, cercli, losanghe; e une cere smavide o ruane, di zâl maladiç o un blu di chel altri mont, ancje se amì. Il plui bocons a son sfodrâts di conseis; i picinins, come simpri, a stan a inrusinîsi sul ôr, lôr o de strade e noaltris, a stentis, o stin a sintî ce che a àn di dî.
lunedì 23 febbraio 2015
Conseis di rusin
Scrit di gelo stellato a lis 01:43 0 salvadis che a vevin alc ce dî Etichetis: cuadretuts salvadis
venerdì 13 febbraio 2015
Lançutis strupiadis
La strache e je un orloi piturât su la schene, e in numars a platin lis musis di doman. Di cui che al è di lâ a cjoli, a tornâ, di cui che ti spiete simpri intune stanzie o si fâs spietâ. E smalite un muscul, sin tarts: l'ôr smavît si sfracaie, lis matitis lis regalis, lis gomis si à di compralis.
Scrit di gelo stellato a lis 01:55 0 salvadis che a vevin alc ce dî Etichetis: cuadretuts salvadis
Iscriviti a: Post (Atom)


text:
Flôr de passion
Flôr de Passion (Passiflora)
Al è un sterp rampighin simprivert e dispoiant.
Il non talian "Passiflora" al è stât dât dal Linneo intal 1735, al derive dal latin passionis e flos e al è dovût a le fantasie popolâr: si crodeve che i elements de rose a riclamassin i struments de muart doprâts durant le passion dal Crist.
Lis fueis a son a forme di pic e lis rosis a son grandis e solitariis.
La pome e je costituide da une baule a forme di ûf e e je sugose e cjarnose (ca di noaltris no si mangje).
A si cjatin diviersis specijes.
A son adatis par sfodrâ colonis e mûrs.


text:
venerdì 4 dicembre 2015
Mandi Frank
6 coments:
- Giovanni Nello Malisano ha detto...
-
Mandi Frank che cui tiei preseaments tu mi âs fat sintî un scritôr. E se tu mi sintîs, là che tu sês lât, saludimi Giuliana di Glemone, di contecurte ancje jê
- 04/12/15, 15:15
- Giovanni Nello Malisano ha detto...
- Questo commento è stato eliminato dall'autore.
- 04/12/15, 15:15
- Galliano ha detto...
-
O ricuardi di vê let cheste conte a so timp. Une realtât che po scomençâ o che e je bielzà scomençade. A Frank, o come che si clamàs lu vin cognossût leint contis come "Dì par dì", il rest e po risultà sei dome mondanitât.
Maman
- 04/12/15, 20:15
- Luciano Marinig ha detto...
-
Un pinsir in preiere par Frank,cul plui biel salut dal mont,MANDI. Lussian
- 05/12/15, 09:44
- Yaio ha detto...
-
Usti, ce pene. O vevi stât a cjatâ FranK e o vevi discuviert un om gjentilisim e plen di riguarts.in te scjase a pene plui in là de culine dal cjiscjel. No sai parce al mi considerave miôr di lui, forsit par vie chi vevi fat certis rôbis che lui nol veve podût fâ. Par umiltât, nol veve volût cjacarâ de sô cariere di architet ma o vin fevelât di feminis, di art, di leterazture russe, di Friûl e di politiche. Lu vevi invidât a lâ a mangjâ ma par dius cemût ch'al jere, a nol a volût chi pai jo. Lu spietavi a Bruxelles parce ch'al veve une fie che stave in Olande ma nol à podût vegnî. Lu spietavi in Spagne ma di sigûr prime de muart al veve alcâltri di ce pensâ. Mandi amî.Mi displâs di no vêti cognossût prime.PS; Dopo vêlu cognossût di persone, lu ai ricognossût in tune fote chi vevi fat tal vagon blù dulà ch'al iere sentât tra di nô incognito:-)
- 05/12/15, 21:44
- OSCAR B. MONTOYA ha detto...
-
El racconto de Frank Spada “Onda di piena” fue galardonado en el Concorso Insanamente 2012. Tuve la satisfacción de traducirlo al español, a la vez que Galliano R. de Agostini lo tradujo al friulano. Frank estaba muy contento sabiendo que su relato podía leerse en tres idiomas: “Onda di piena” (italiano); “Onde di plene” (friulano) y “Ola creciente (español). Mi recuerdo para Frank Spada.
- 05/12/15, 22:18


text:
sabato 31 dicembre 2016
Denunzie cuintri ignoti
Rivade le ore da vendeme, barbe Vigji si veve fat prestâ, di Turo, un brentiel. Lu veve fat poiâ tal sotpuarti dal so curtîl, su cuatri çocjis di pôl, e lu veve jemplât di ue. Tal doman, come in peraule, al jere rivât il nevôt, di cuindis agns, a folcjâle cui pîts. A Vigji no i restave che tignî sot voli la bulidure. Jevât a buinore, al jere jessût di cjase prin di fâ di gulizion e robis che no i cjapi un colp. Dongje il sotpuarti, tiere strafonde e, ca e là, piçulis pocis di aghe rosse come di sanc. Cualchidun, par svindic, o sôl par fâi dispiet, al veve crevât il spinel dal brentiel e dut il most al jere lât pierdût partiere. Di tant che al jere lât in bestie, Vigji al porconave ancje cun blestemis mai sintudis prime e Mariute, in cjase, e veve un bon lavôr dome a segnâsi. Si jere cuietât, un tic, sôl cul pinsîr di lâ dai carabinîrs a denunziâ la robe. Il brigadîr al jere bassarûl, nol cjacarave furlan ma lu capive. Cussì Vigji al veve podût sbrocâ il gnarvôs in te sô lenghe ancje se al veve scugnût di lâ indenant a sucs par dâ il timp al carabînir di voltâ, par talian, le conte e di metile sul sfuei scliçant, cun doi dêts, la tastiere de Olivetti. Firmade la denunzie, Vigji, par fûr, al sameave mancul malcuiet. Tal saludâlu, il brigadîr lu veve preât di no fâ monadis, che il paîs al jere piçul e, di sigûr, i carabinîrs a varèssin cjatât il delincuent. Tornât cjase, a la femine, che jere su lis spinis, i veve nome dit che al veve fate une denunzie cuintri ignoti ma che i varès contât dut dopo. Fâ une denuzie lu veve stracât di plui che svangjâ un strop tal ort e al scugnìve lâ, disore, a polsâ sul jet. Si ere apene pojât che, di abàs, Mariute j à berlât: “Vigji, se aial fat il purcit ch’al à une grande scussade su la cuesse?”
di Franco Vigo
Etichetis: Contis, Franco Vigo, Gjenar ironic
giovedì 24 novembre 2016
Font energjetiche rotamade
Di piçul o jeri a stâ framieç dai cjamps intun cjasâl dulà che vivevin pocjis fameis ma di chês bielis di une volte, plenis di fruts. Par menânus a scuele, a Malisane, che jere a trê chilometros di strade, al faseve servizi un biroç, cul telo narançon, precîs di chei dai pionîrs dal Far West. Framieç lis stangjis, il Moro, un bocon di cjaval dongje da pension che, aromai, al vignive doprât sôl par lavoruts di nuie e che nol jere nancje imparentât, di lontan, cui cjavai di corse.
Il viaç al sameave plui lunc dal Passio e di Unvier, pal frêt, la robe e jere veramentri dure.
Bisugne savê che tai agns Cincuante i Unviers a jerin plens di criùre, no come chei di cumò che a samèin a lis Viertis di une volte. Sintâts su lis sintis dal biroç, ducj intabarâts, o stevin scliçâts un cul altri. Lis musis ruanis come raiuts di sbruade, i voi che a lagrimavin, i nâs che a gotavin, lis bocis sieradis par no fâ jentrâ le buere fin tai budiei e, dentri lis bocis, i dinçj che batevin tra di lôr fasint il sun di une piçule scjarazzule.
Ducj cu le muse dure, seriôs come il purcit ch’al pisse, fin che al rivave il zigo: “Velu, velu!” che, par nô, al jere di ligrie come il “Terra, terra!” pai marinârs di Cristoforo Colombo. Il cjaval al alzave le code par no sporcjale e al samenave su la strade cuatri o cinc tarondei calibrâts miôr dai krapfen di mê none. Une bugade di vapôr clip nus rivave in muse e, par nô, al jere un vêr regâl mandât dal cîl ancje se al nasave un ninin di puce.
Dopo, a planc a planc, al tornave il frêt che nus pareve ancjemò plui penç parvie che, par chê dì, o vevin piardude la speranze.
di Franco Vigo
Etichetis: Contis, Franco Vigo, Gjenar ironic, Gjenar romantic
lunedì 24 ottobre 2016
La gnove parabule dai talents
Vuê mi soi dismot cun chê di gambiâ il vanzeli: cjapìn le parabule dai talents.
Ta le visitu?
Il paron, ch’al veve di partî, al clame i soi trê servidôrs e, secont le lôr capacitât di vore, al dà fûr vot talents. Al prin servidôr i lasse cinc, al secont i lasse doi e al ultin i mole nome un. Cuant ch’al torne, dopo un pôc di timp, a ju clame tal so ufizi par che i rindin cont di ce che a àn fat cui bêçs.
Al prin al conte ch’al veve dopleât i talents (di cinc 'nt veve dîs) e cussì ancje il secont (di doi 'nt veve cuatri). Il paron al reste dut content.
L’ultin al conte che, par pôre, al veve soterât il so talent e jal torne. Il paron si al va in bestie e i sberle: “Tu vevis almancul di puartâlu in bancje che cussì, almancul, tu m'al tornavis cui interès! Valà a remengo!
Jo o lassarès le prime part compagne e o gambiarès nome le seconde part:
L’ultin servidôr al conte ch’al veve compradis azions da bancje di Vicense e gji torne, al paron, cjarte di cesso. Il paron al va in bestie e i sberle: “Servidôr coion, tu podèvis, almancul, soterâ il talent che, almancul, tu mi tornavis chel! Valà a remengo!“
Podie lâ le modifiche?
REFERENDUM:
SÌ par confermâ; NO par lassâle come che e jere.
di Franco Vigo
Etichetis: Contis, Franco Vigo, Gjenar ironic, Gjenar politic, Gjenar sociâl
Iscriviti a: Coments al post (Atom)


text:
lunedì 3 agosto 2015
Kepler 452b
4 coments:
- Giovanni Nello Malisano ha detto...
-
Gracie a Bepi, om di sience e di bielis suazis dal Friûl, che cu lis sôs contis scritis intun furlan gustôs us insegne simpri une gnove.
- 04/08/15, 12:46
-
-
Cui sa nie se une civiltât galatiche e à inmaniât une spedizion esplorative a ûs Star Trek dome cun robots o umanoits in ibernazion, o civiltâts che a frontin un viaç lungjonon che al vûl gjenerazions e gjenerazions o... che si trati di formis di vite inmortâls, cui sa? E su Kepler 452b... ce forme di vite saraie? Nissun no lu savarà mai, almancul al stât di cumò... magari, cui sa, tra cualchi centenâr di agns o miâr di agns i 452bkeplerians a mandaran un segnâl di lûs a nô (a ûs il film Contact) ma magari no a sarìn tornâts indaûr al medioevo o o sarìn muarts ducj... e dopo, aldì di vuê e je tante int che e crôt ancjemò che la Tiere e sedi ferme e il Soreli al zire... e la cause e je l'oscurantisim di ciertis popolazions ma ancje i astronoms... sierâts intune tor di ivori e nancje bogns di divulgâ... apart cualchidun... sì sì, si clame Bepi Zefon e al è babio une vore!
CT
- 04/08/15, 15:02
-
-
Nelo, Checo par amôr di Diu! No stait a fâmi passâ par ce ch'a no soi. Un passionât di astronomie a nol pues jessi un astronom, se mai un astrofil. E in Friûl a 'nde tancj come chei dal CAST di Talmassons che a fasin un grum di divulgazion par dibant, tes placis, tes scuelis, tal lôr osservatori e vie discorint. Ancje ca vie in Piemont a si fâs un grum di ativitâts di divulgazion un pôc par dut ma soredut jenfri i zovins. O vin po la fortune di vê in Friûl un grant astronom di chei vêrs ch'a si clame Nando Patat di Dartigne, ch'al è il coordenadôr dai programs di osservazion di ducj i Telescopis dal ESO - Organizazion Europeane di Ricercje Astronomiche tal Emisferi Sud de Tiere - e ch'al fâs plui di cualchi intervent di divulgazion, ancje par furlan. Si capis dome cuant ch'al à un tic di timp libar, lui si ch'al è un vêr astronom. Us vuei ben istès, Bepi
- 04/08/15, 18:36
- Mario Sommarti ha detto...
-
Bon da savê. No cognossevi il Kepler, forsit parce che pe glêsie nol si é masse compromes:-) come Copernic, Ticho Brache, Gjordano Bruno e Galileo. Un salût
Jaio
- 11/08/15, 21:08


text:
lunedì 22 febbraio 2016
L'om da la ploie (The rain man)
9 coments:
-
-
Benpo, benpo,Pauli,disìn cal veve pore dai reumatics che l'umiditat ploiane e compuarte.Biele la conte e cence altri sigur vere.Purtrop an'de tancj che no robin par necesitat se no tant par manie.Va ciri tu un çurviel cal resoni.Lussian
- 22/02/16, 12:24
-
-
Pauli, parcè dome pensâ mâl? Jo fin tal ultin de conte o ai crodût ch'a lis vês compradis tal supermarcjât. Cui disial ch'a lis vedis robadis? Bepi
- 22/02/16, 14:50
-
-
Si clame cleptomanie, pol jessi che al vedi vut chel disturb li, ma dut cas ancje se lis comprave e reste istès une manie,come un vizi che no si rive a domeà. Biele conte e curiose.
Mandi
- 22/02/16, 15:30
-
-
Bepi, forsit o vevi di pandi miôr che fûr de puarte dal supermarcjât al spietave l'ocasiòn buine e che lis ombrenis in cjase no jerin dutis gnovis. Disint smavidis mi pareve avonde. Cirarai di jessi plui precîs te prosime ocasiôn. Dutcâs grassie pal coment. Mandi
- 22/02/16, 23:58
-
-
Pauli, tu a tu âs scrit dut just, mi displaseve dome che un omenut cussì brâf al fos un lari. Bepi
- 23/02/16, 09:05
-
-
Bepi, occhei, occhei.
Lussian, cuissà se la conte e je vere o pûr concepide e parturide cuant che e ploveve. Cuissà. Mandi
- 23/02/16, 09:27
- Galliano ha detto...
-
Cheste conte e cundiplui i coments, mi ripuarte a pensâ che no dovaressin mai fidâsi ni de aparencis ni dal titul des personis. La me prime cjalade e sarès chê di pensâ che un professôr, un om seri, nol dovarès fâ di chestis azions, ma ancje o savin che a esistin laris cui guants blancs, val a dî int istruide e vie indevant. O sin pluitost puartâts a pensâ che dome un puaret al po robâ. O sin une societât plene di prejudizis che judiche seont la muse o il aspiet de persone. Une piçule conte, cun grandis pussibilitât di tiessi parsore.
Dîmi Jacuss, il professôr cuant che al jessive di cjase lu fasevial simpri cu la stesse ombrene, o le cambiave?
Mandi
- 23/02/16, 12:20
-
-
Galliano, cuant che al jessive di cjase al jere cence e cuant che al tornave e jere simpri difarente. (E po a disin che la curioritât e je femine). Mandi
- 23/02/16, 14:50
-
-
Al à reson Galiano intal di che la conte e à tantis pusibilitats di tiessi parsore, cemut la a bagnasi sot de ploie cence ombrene par roba ombrenis,sa si fos bagnat par la a roba in bancje il zuc varess mertat le cjandele,ma cussi...Mandi Paolo, Lussian
- 24/02/16, 09:38


text:
venerdì 4 dicembre 2015
I Turcs a Tarvis
8 coments:
- Luciano Marinig ha detto...
-
Nelo,ti disarai che il tio mud di scrivi mi plas par che tio cure di evidenzia i minims particolars, utils a fa une imagjne clare de sene, e metint il letor a fa cuasit part de stesse. Nelo " viot che pal borc ,al zire e al cor, di polente e bruade, un grant bon odor. No voress fossi un plat, preparat pe to cene, perecjat de gran coghe,che di non e fas Ane. Mandi Lussian.
.
- 04/12/15, 14:42
-
-
Ma Nelo! Chej che san scrivi cussì, come te, a scuegnin là oltre une scrite "di ostarie". Cun chiste frase i scuen vole' ben a duç chej che mi an ospitade o acetade in Contecurte. Jo' i pensi che tu scuegnis là viers une rapresentazion teatral. Il to sisteme di descrivi i particolars al à bisugne di spazios incjmò plui granç...No pensi che nisun a la viodi trop diferent di me..I compliments no rivi a fatei plui..Perdonaimi il gno' furlan..e Mandiii a duç!!!!!!!! Mi veiso sintude? Maria Angela DE CAMPO
- 04/12/15, 15:36
- Galliano ha detto...
-
Nello,
Daspò che mont al è mont, lis diasporis umanis a si forin dispierdint sistematichementri par ogni cjanton dal planete. Tu cjatarâs simpri dai "Milios" imbesteâts, ma par fortune a son ancje i "Linos" moderâts.
Une conte nude e crude che met in evidence il mont di vuê
- 04/12/15, 22:49
-
-
Nelo astu viodut che ancje Angela e conferme ce che ti ai dit.Sburtiti su chel libri che ti ai conseat. Lussian
- 05/12/15, 09:33
- Yaio ha detto...
-
A dî le veretât o spietavi che cualchidun al scrivi 'ne conte sôre chest teme e graziis di vêlu fat, Nelo.No sai se in Friûl al sedi come in Slovenie ma di sigûr che se chescj turcs a rivin in Slovenie e in Austrie nol é dome par lâ in Gjermanie. Mi fâs vignî in ment i profugos de Ongjarie che scjampavin dal lôr paîs par vie dai cjars armâts sovietics che vevin ocupât Budapest tal 56. A Udin cualchidun a si jere mal adatât mai ducj chei âltris di sigûr e an fat fruts e cariere da nô e cul gno ami Laszlo o ai simpri fevelât par furlan. Al é lui ch'al mi à insegnât che le pronunce furlane dal GJ e dal CJ a ven dal ungjarês (Il Gj da lôr si scîf G cule dieresi) par vie dai nestris emigrâts che lavin a lavorâ o a fâ i cramârs des lôrs bandis. Eh sì, a si dismentee chi sin ducj o emigrât o fis di emigrâts o imigrâts. Ma no sin dibesôi, ancje i Ungjarês di vuê fasint sù chel mûr di reticolâts a dismentein le cortine di fier che siervive prime, no par no fâ entrâ nissun ma par no lassâ scjapâ chei che jerin drenti. Di sigûr che il mont al gambíe, i turcs che fin cumó si ju ricuardave cun orôr par vie des invasions dai secui pasâts cumó a vegni a domandâ le ospitalitât. I rùs, stramaledets dai merecans e fintramai scomunicâts dal pape cumó a si metin a fâ i merecans, tant che i merecans a fasin come se nuie nol fós ma di sigûr a no domandin miôr che l'Europe a vedi di patî des vueris che an semenât ator pal mont dal 45 in 'cà ( 275 vueris e conflits dal dí de lôr declarazion di independance) Dut chest in non de democrazie...)
Alé, no voi a fâle plui lungje che le conte ma us zonti ancjemó une: Fin tai agns 60 nol jere dome in Svizare che jere dure. In Belgjo i emigrâts che rivavin a vevin il dirit di fâ dome i mistîrs che il paîs al veve bisugne, ven a stâ i mistîrs che i belgas no volevin plui fâ e seben no soi lât a lavorâ in tune miniêre o ai scuegnût fâ compagn ma dodis oris in dí a sîs dîs par setemane e le domenie daes 6 aes 14. Po ben, sorte che daspó 6 mês, o soi stât parât fûr dal paîs par vie che le mê domande di podê restâ a jere stade rifiutade. Us disarai chi i jeri scuasit content parce che veramentri non podevi plui. Chest al sucedeve te epoche clamade dai agns daur e no come cumó in tune epoche di crisis. In chê vôlte si podeve inmó lei un cartel mitût su cualchi barcon di café: Entrée interdite aux mineurs et aux italiens. Seben no mi soi mai sintût turc, in chei timps i turcs si jere nô.
- 05/12/15, 21:53
- Giovanni Nello Malisano ha detto...
-
Gracie Lussian pai tiei preseaments e no smentei di ringraciâti par chê polente e broade che mi tu mi ricuardis e chê di sigûr e mangjarin insiemi. Tu ten tal fresc il clinto e ten viert il barcon che nol passarà tant tim che tu mi viodarâs tucâ tal veri. Graciis a Mariangela che ancjemò un pôc, tu mi consegne il premio Nobel: graciis di cûr amie cjargnele.
Mi à fat tant plasè lei tai coments la sperance di chel Lino moderât che mi ricuarde Galliano, ancje se non mancje di viodi te me conte chel brut mont che vin sot i vôi
E graciis ancje a Jaio che cun tante braùre us conte la gjostre de storie, no dome nestre di furlans, dal secul passât, e che tancj e àn dismenteât. Propit une lesion di storie. Jaio varessin di clamâti tes scuelis. Se ti clamin par dabon, contile come che tu le âs scrite, fevelant furlan.
- 06/12/15, 11:58
- Giovanni Nello Malisano ha detto...
- Questo commento è stato eliminato dall'autore.
- 06/12/15, 14:42
- Giacomo Trevisan ha detto...
-
Compliments Nello, bon il svilup de narazion ma soredut fuarte e urgente la tematiche! Jo i soi pì de bande di Lino.
- 13/12/15, 01:38


text:
Nol impuarte se lis liendis, o lis storiis di une volte a sedin veris o no, ma tant che si è fruts al è cussí biel da crodi. A si fasisi films tal cjâf, aventuris tal cûr, a si tache a contâ a di chei che ur plâs di scoltâlis e pôc a pôc a deventin veris storiis di famee, di paîs che daspó magari a deventin tradizions. Come le elare dal basavon.
Le elare dal von e cuvierzeve aromai dut il mûr de stâle e a si jere zontade cun chê dal basavon da un biel pieç. A si viodeve dome le diference tal colôr des fueis. Lis lidrîs, da sot tiere in sù aromai a fasevin dut un, e chest, aben che chê dal von e jere partide vincj agns plui tart e dîs metros plui in là.
Chê dal pari invezit e lave a cucâ fin sot de linde, là che lis cisilis a platavin il lôr nît e il nono al meteve a secjâ lis panolis.
Come ducj i oms de famee, ancje lui al veve di lâ tal bosc a cirî le sô elare da plantâ. So nono i veve dite che sot di un cret lant sù pal mont al podeve cjatâ une biele sorte da tirâ sù.
Chest al jere impuartant parcè che dopo al veve di fâsi amí cun le elare e cressi cun jê, d'Istât e d'Unvier o come in te Vierte cuant che le elare e tache a fâ fûr lis gnovis fueis di chel vert tenar che ducj i arbui e lis cisis li ator a pene che lis viodin a tachin a fâ compagn.
La sô elare e veve lis fueis di trê colôrs e al stave ben di contâ che chel dal basavon al jere il plui scûr, chel dal von al jere plui il clâr e chel di so pari al jere di un ton plui tenar. Chest, i al veve dite sô none, ma aromai lui al crodeve di vêlu inventât di bessôl.
Secont i libris, le elare e pues vivi plui di tresinte agns e chê dal basavon a 'nt veve bielzà plui di cent e passe ma lui, chel dí, al cjalave le sô elare sul mûr ator dal cancel. Chi e là, un ramaç al si strenzeve cuintri il mûr e i faseve pensâ che il timp al filave, che al veve di lâ e cheste volte, come il pari, il von e il basavon al varès stât vie biacemai dîs agns.
Jenfri un salût ai siei, ancje un maman sore le elare par fâ colâ lis fueis muartis o scancelâ i ricuarts che il vint a nol rivave a distacâ e che i mandis dai siei, su le puarte di cjase, a no rivavin a dî parcé che ur vignive di vaî.
Al veve di lâ. Le elare a sarès lade indenant pal mûr tant che lui al lave indenat cu le vite.
Cuissà in dulà che a saressin rivâts a chi di dîs agns? Al sintive inmó il ghiti des fueis sot dai dêts.
Po, une idee. Parcè no cjoli cun sè un pôc di chel vert, di chê fuarce, di chê voie di vivi, de sô pazience e de sô volontât? I bastave cjoli un ramaçut, une frascjute, metile intun façolet di cjarte bagnât e, involuçât intun sacut di plastiche, al varès tignût trê dîs. Al tornà indaûr e...
Trê dîs dopo, a le plantave in Americhe.
di Jaio Furlanâr


text:
Tintin al jere lât intun Brico. Il
pâr di gjambis che i jerin passadis dongje lu vevin lassât a bocje
cuside e voi spalancâts e al si cjatà scrufuiât a cjalâ un
imprest sot de scansie dai articui di zardin par pôre di tradî il
so cucâ oblicui.
Ma lis gjambis a jerin tornadis indaûr
e une vôs sore di lôr i veve domandât:
- Us puedio judâ?
Jevantsi, cjalant da sot in sù, al
jere rivât fin tai voi e li, impaçât di pôre di tradî i soi
pinsîrs, al jere tornât cui voi su le scansie.
Si che duncje al veve comprât chel
rulo ancje se nol veve il tapon. ma al jere l'ultin... Po ben, i
varès ordenât il tapon pe setemane dopo.
- Sigûr?
- Ciert. I veve sigurât jê cuntune
bocje da ridi e li a lu veve fat lâ in brût che dibot nol saveve
plui ficjâ drenti ni le cjarte di credit tal tacuin ni `l tacuin te
sachete.
Jê cence mostrâ che si jere inacuarte
di alc i veve dât l'ultin bot cui voi domandant se al veve une
mail, un telefono...
Une mail? Ah sì.
I varès mandât un messaç a pene
che il tapon al sarès rivât.
Ce crodevial!
Ma ce vevial di fâ cun chel rulo se
nol veve nancje il zardin? Al si domandave cjariantlu in te machine.
E po, un rulo cence tapon si puedial doprâ?
I veve dite che si podeve jemplâlu di
savalon e al lave benissim par splanâ le tiere tal zardin prime di
semenâ le jerbe. Le jerbe?
- Si, trops metris cuadris vevial di semenâ?
- Mil? Alore i veve proponût un sac di
semencis di 30kg. Ma lui al veve volût cjapâ dome il scjatulon di
cinc chilos di chê scjatule plene di colôrs e pal rest, al varès
spietât di vê il tapon.
Metint in marce le machine al pensave
che cussì al podeve simpri bricolâ 'ne scûse e tornâ ta chel
brico par viodile inmò.
Ae radio, cualchidun al cjantave: You
are my destiny di Paul Anka.
- Folc le trai, ce fri... Al pensave
bielzà di scrivigji che un rulo distaponât a nol è plui di un tapon
cence rulo. Ma chel al jere il tapon dal destin! Al jere par lui come
une vie di jentrade, un lassepassâ, une password, le clâf dal
paradîs. Ce podevial tirâ fûr inmò de sô imagjinazion?
Nuie, nol podeve scrivii nuie tant che
jê no i varès scrit.
Doman, rivant su in Cjargne al veve
regalât il rulo a sô agne Lene.
- Jooi il gno biât Tintinon di un
tintinâr, ce mi esal lât a comprâ aì po? Votu chi ledi a balinâ
le jerba prima di seâla?
- Ma mi atu comprât il rascjel, po?
- No, i ristiei di len no si 'n cjate
plui, Cumò a son dome di fier.
- Ti puarti sù un le setemane che ven
si tu vûs.
Fortune che nol veve tirât fûr il
scjatulon di semencis... Al pensave tintinant il cjâf. Po ben, al
podeve simpri semenâlis di cualchi bande.
Trop timp jerial za passât? Un mês?
Doi? Nol saveve plui.
Sentât tai soi pinsîrs, al cjalave
scori le aghe de roie. Un tapon di vin al passave di presse su lis
ondis prime di sparî sot de scjalinade de Madone di Graciis. Cumò
al si domandave indulà lâ a semenâ chê gnove scjatule di semencis
di Miscela di fiori di montagna. Cetantis scjatulis varessial
vût inmò di comprâ prime di vê il cûr o le ocasion buine di
invidâ chê madone di mule a lâ fûr cun lui?
In chê dì cence vint, in place Prin
di Mai lis bandieris rossis a someavin svintulâ fûr dai semenâts
tant che lui al si inviave sù pe rive dal cjistiel. Lis primis
semencis a jerin finidis da pé de rive a pene le nêf fondude. E da
sot in su, ben planc ben planc cumò i flôrs a vevin tacât a tirâ
tai voi e le int di passaç si fermave a cjapâ fotos tant che lui,
impensantsi di chês gjambis, al zirave un video tai pinsîrs.
Lis viodeve lâ jenfri lis rosis za
altis tant che al rivave sù dulà che al veve di lâ a svuedâ le
ultime scjatule. Sì, cheste storie di tapon al scomençave a rompii
lis scjatulis e po cumò nol restave plui puest su la culine.
Ma al é propite li, inte ultime
svolte, che il so cûr i à fat un starlup dal ram cuant che si è
cjatât voi a voi cun jê. A nol olsave crodi ma al scugnive ameti
che il video al finive li, i voi a jerin vêrs .
Jê e jere li che lu cjalave come s'al
fos le sorprese dal ûf di Pasche e intun lamp si cjatarin picjâts
fra cîl e tiere e jenfri une bussade e chê altre, un strenzi e
mole, une zemude di plasê, une lagrime mal suiade e forsit mai
colade, un tasê e un dî di barbotaments si rivave a sintî che:
- E veve...
- Scoltât...
- Fevelâ...
- A onde Fri...
- Onde ce?...
- ... Hmm, Furlane
- ...Dal spetacul floreâl...
- Dal cjistiel e…
- E...
- E movude...
- Da un presintiment …
- E jere,,,
- Vignude a...
- ...a viodi...
E veve cun sè il tapon...
- Il tapon? No!
Sì, fin de prime dì e varès volût
daial ma... ogni volte, par fâlu tornâ...
...E li, tant che te place a fasevin lâ
un Bandiera rossa tes cassis di vôs, dacuardi ducj e doi, a jerin
lâts jù, a vevin cjapât la volte des bandieris par lâ a trai vie
il tapon dal rulo di chê altre bande.
Di aì, il vert dai prâts al jere di
ducj i colôrs e dal ros al rose al jere bastât un pas stant che i
lôr voi e levin a pierdisi tal cîl blu sore dal agnul de tor,
tant che Edith Piaf cun La vie en rose a someave compagnâ i
lôr cûrs che a scomençavin a balâ chel bal che dome i murôs sot
de emozion des primis bussadis a cognossin, ma che il tapon al someave
imitâ sôre des ondis de roie al cricâ dal prin tulmignon.
di Jaio Furlanâr